Η ΣΥΝΑΞΗ ΤΩΝ ΑΓΙΩΝ 70 ΑΠΟΣΤΟΛΩΝ (4 Ιανουαρίου) και τα ονόματά τους – Αντέχουμε…\nΓια τους Αποστόλους αυτούς μας πληροφορεί το κατά Λουκάν Ευαγγέλιο στο δέκατο κεφάλαιο. Τους εξέλεξε ο Χριστός ύστερα από τους Δώδεκα για να βοηθούν το έργο Του, πηγαίνοντας αυτοί πρωτύτερα σε κάθε πόλη και τόπο, όπου θα πήγαινε κατόπιν ο Ίδιος. Στον αγώνα αυτό, έπρεπε να καταβάλουν όλη τους τη δραστηριότητα, χωρίς να χάνουν ούτε στιγμή. Γι’ αυτό τους είπε, ότι ώφειλον να μη σταματούν και να μη χαιρετούν κανένα εις τον δρόμον. Ο Κύριος παρήγγειλε τους εβδομήκοντα Αποστόλους, μήτε βαλάντιο να έχουν μαζί τους, μήτε δισάκιο, ούτε υποδήματα να κρατάνε. Γιατί; Για να φανεί, ότι οι στρατιώτες του Χριστού πρέπει να έχουν αυταπάρνηση και να εξοικειώνονται με όλες τις στερήσεις. Και να δειχθεί ότι ο Θεός με μηδαμινά μέσα κατορθώνει τα μεγαλύτερα και δυσκολότερα έργα.\n11. Αριστόβουλος, Επίσκοπος Βρετανίας, αδελφός του Αποστόλου Βαρνάβα (Τιμάται31 Οκτωβρίου, 15 Μαρτίου).\n38. Κορδάτος, Επίσκοπος Αθηνών. Ετελειώθηκε μαρτυρικά στη Μαγνησία (Τιμάται21 Σεπτεμβρίου).\nτα ονόματα των αγίων 70 – όπως αναφέρονται στην Πηγή Ζωής\nπηγή 1: Ορθόδοξος Συναξαριστής\nπηγή 2 : http://www.agiazoni.gr/article.php?id=48022240453447721563&PHPSESSID=aa0c0356f033cd2828a26afffe3298f7\n← Το Ευαγγέλιο της Κυριακής 4 Ιανουαρίου 2015 – Κυριακή προ των Φώτων\nΓια τον Μεγάλο Αγιασμό: απαντήσεις σε ερωτήματα που απασχολούν τους πιστούς →


Σάκχαρο: Ο «άσπονδος φίλος» του αίματος - Grande Magazine\nΣάκχαρο: Ο «άσπονδος φίλος» του αίματος\nΓράφει ο Σπύρος Τσουτσάνης - Γυμναστής & σύμβουλος διατροφής\nΤι είναι το σάκχαρο;\nΤο σάκχαρο, γνωστό και ως γλυκόζη, είναι το καύσιμο του οργανισμού και ο βασικός ρυθμιστής της υγεία μας, είναι βασική πηγή ενέργειας για τους μυς, το μεταβολισμό και τον εγκέφαλό μας. Μπορεί να επηρεάσει την κατάσταση του ανοσοποιητικού μας συστήματος, την ποιότητα του ύπνου ακόμα και το ρυθμό που γερνάει το σώμα.\nΠως λειτουργεί το σάκχαρο;\nΜε το που φάμε, η γλυκόζη μπαίνει γρήγορα στην κυκλοφορία του αίματος, προκαλώντας σημαντική άνοδο στα επίπεδα του σακχάρου.\nΤη σκυτάλη παίρνει το πάγκρεας και αυξάνει την παραγωγή της ινσουλίνης, ορμόνη που βοηθά τα κύτταρα μας να απορροφήσουν τη γλυκόζη και να τη χρησιμοποιήσουν για τις διάφορες λειτουργίες τους.\nΌταν τρώμε γεύματα που αποτελούνται από υγιεινές- πλήρεις τροφές, όπως λαχανικά και άπαχο κρέας, η αύξηση του σακχάρου στο αίμα και τα επίπεδα ινσουλίνης είναι μικρά, σταθερά και διαρκούν για ώρα, κάτι το οποίο είναι και το επιθυμητό. Οι πολύ επεξεργασμένες τροφές όμως, όπως τα γλυκά, το λευκό ψωμί και τα ζυμαρικά είναι αυτά που προκαλούν ραγδαία άνοδο.\nΕπιπλέον, οι επιστήμονες έχουν ανακαλύψει πως ορισμένοι συμπεριφορικοί παράγοντες, όπως το πότε τρως τα γεύματά σου και το πόσο ασκείσαι μπορεί, επίσης, να «εκτοξεύσουν» στα ύψη τα επίπεδα του σακχάρου. Όταν συμβαίνει αυτό είναι σαν να ρίχνουμε «λάδι στη φωτιά».\n«Η ποσότητα της γλυκόζης στον οργανισμό σου ξεπερνά τη δυνατότητα του σώματός σου να τη διαχειριστεί»\nΠοιά είναι τα φυσιολογικά επίπεδα του σακχάρου;\nΦυσιολογικό θεωρείται το σάκχαρο που δεν ξεπερνά τα 100 mg/dL -μετράμε όταν δεν έχουμε φάει για οκτώ τουλάχιστον ώρες, γι’ αυτό και η μέτρηση ονομάζεται γλυκόζη ή σάκχαρο νηστείας. Φυσιολογικό θεωρείται, επίσης, το σάκχαρο που δεν ξεπερνά τα 140 mg/dL δύο ώρες μετά το φαγητό.\nΚατά τη διάρκεια της ημέρας, τα επίπεδα του σακχάρου είναι συνήθως πιο χαμηλά αμέσως πριν φάμε. Στα άτομα που δεν πάσχουν από το διαβήτη, τα επίπεδα του σακχάρου πριν τη συνήθη ώρα ενός γεύματος είναι 70-80 mg/dL. Για άλλους, βέβαια, η μέση τιμή μπορεί να είναι χαμηλότερη (60 mg/dL) και για άλλους υψηλότερη (90 mg/dL).\n«Στα άτομα με διαβήτη, οι τιμές του σακχάρου στο αίμα είναι πολύ ανεβασμένες. Εάν η κατάσταση αυτή δεν αντιμετωπιστεί, είναι πολύ πιθανό να προκληθούν βλάβες στα επιμέρους όργανα και συστήματα του σώματος και κατ‘ επέκταση να εκδηλωθούν προβλήματα υγείας».\nΣε έρευνες έχει διαπιστωθεί πως τα αυξημένα επίπεδα σακχάρου «πυροδοτούν» την έκλυση ελευθέρων ριζών, επικίνδυνων συστατικών που μπορεί να προκαλέσουν φλεγμονή σε όλο το σώμα, βλάβες στην επίστρωση των φλεβών και θρόμβους. Επιπλέον, η απότομη άνοδος του σακχάρου του αίματος παρακινεί το πάγκρεας να εκκρίνει μεγάλες ποσότητες ινσουλίνης, αυτό συνθλίβει το σάκχαρο και τα επίπεδα ενέργειας και κάνει το σώμα σου να αποθηκεύει λίπος.\nΕάν έχεις κάποιο από τα παρακάτω συμπτώματα, το σάκχαρό σου μπορεί να κάνει απότομες διακυμάνσεις. Επειδή οι μεγάλες αυξομειώσεις είναι πιθανό να προκαλέσουν βλάβες στις αρτηρίες και τα όργανά σου, είναι σημαντικό να το εξισορροπήσεις. Η άσκηση είναι ένας από τους καλύτερους τρόπους για να το κάνεις: έστω και 5 λεπτά περπάτημα ή χαλαρό τρέξιμο θα βοηθήσουν, παρότι μια προπόνηση 20-30 λεπτών θα ήταν καλύτερη.\nΤροφές που βοηθούν στον έλεγχο του σακχάρου\nΑν και δεν υπάρχει υποκατάστατο μιας ισορροπημένης διατροφής, ωστόσο, μπορείτε να προσθέσετε κάποιες τροφές στο πιάτο σας, οι οποίες βοηθούν να κρατήσετε το σάκχαρο στο αίμα σας -και τα προβλήματα που προκαλεί- χαμηλά, για να μην αποδειχθεί «άσπονδος φίλος» αλλά πραγματικός.\nΟ καφές και το ξίδι έχουν αναφερθεί ουκ ολίγες φορές ως τροφές που μπορούν να μειώσουν τον κίνδυνο εμφάνισης διαβήτη ή να βελτιώσουν τα επίπεδα σακχάρου στο αίμα, ενώ προς αυτή την κατεύθυνση κινείται και το πράσινο τσάι.\nΧωρίς να νομίζετε ότι κάποια τροφή έχει μαγικές ιδιότητες και μπορείτε να εναποθέσετε όλες σας τις ελπίδες σε αυτή, βάλτε τις παρακάτω τροφές στη διατροφή σας, κρατήστε τη σε ένα ισορροπημένο επίπεδο, μειώνοντας τα γλυκά και αυξάνοντας τις φυτικές ίνες, ασκηθείτε και ζήστε μια καλύτερη ζωή με λιγότερα προβλήματα.\nΗ βρώμη μπορεί να βοηθήσει στον έλεγχο των επιπέδων σακχάρου του αίματος, αρκεί να προτιμήσετε αυτή που δεν περιέχει ζάχαρη. Παρ’ όλο που είναι υδατάνθρακας, συγκαταλέγεται στους καλούς και λόγω του ότι είναι πλούσια σε διαλυτές φυτικές ίνες, χωνεύεται πιο δύσκολα και δεν αυξάνει το σάκχαρο του αίματος γρήγορα. Αποτελεί πηγή ενέργειας και βοηθάει στην απώλεια βάρους χάρη στις φυτικές της ίνες που κρατούν την πείνα μακριά για μεγαλύτερο διάστημα, βοηθώντας μας να κρατήσουμε σε έλεγχο και το βάρος μας, το οποίο επίσης παίζει ρόλο σε περιπτώσεις διαβήτη. Πέραν της βρώμης, η ολική άλεση εν γένει είναι μια πολύ καλή επιλογή για άτομα με διαβήτη και για όσους θέλουν να κρατήσουν το σάκχαρο χαμηλά.\nΜπρόκολο, σπανάκι και φασολάκια\nΠροσθέστε μπόλικα μη-αμυλούχα λαχανικά στη διατροφή σας, όπως το μπρόκολο, το σπανάκι, τα φασολάκια, το μαρούλι, τα σπαράγγια και αφήστε τις φυτικές τους ίνες να κάνουν… όλη τη δουλειά. Δεν χρειάζεται να «κόψετε» τα αμυλούχα λαχανικά, όπως τις πατάτες, το καλαμπόκι, την κολοκύθα, τον αρακά από τη διατροφή σας, αλλά λόγω του ότι περιέχουν περισσότερους υδατάνθρακες και αυξάνουν περισσότερο το σάκχαρο του αίματος, κρατήστε τις μερίδες σας μικρές. Σε ένα γενικότερο πλαίσιο, μια διατροφή πλούσια σε λαχανικά, με λίγα λιπαρά, βοηθά όσους πάσχουν με διαβήτη τύπου 2 να ελέγξουν καλύτερα το σάκχαρο, αλλά και να χάσουν βάρος, βελτιώνοντας και τη χοληστερίνη τους.\nΑρκετοί άνθρωποι με πρόβλημα στο σάκχαρο αποφεύγουν τις φράουλες λόγω της γλυκιάς τους γεύσης. Στην πραγματικότητα, όμως, ένα φλιτζάνι φράουλες αποτελεί ένα πολύ υγιεινό σνακ που δεν θα ανεβάσει το σάκχαρο του αίματος ιδιαίτερα και είναι μια πολύ καλύτερη εναλλακτική από ένα μπισκότο ή μια σοκολάτα. Έχουν χαμηλή περιεκτικότητα σε θερμίδες και υδατάνθρακες, είναι πλούσιες σε φυτικές ίνες και νερό κι έτσι χαρίζουν εύκολα το αίσθημα κορεσμού, ικανοποιώντας ταυτόχρονα την ανάγκη για γλυκό.\nΣολομός και άπαχο κρέας\nΤα κρέατα έχουν υψηλή περιεκτικότητα σε πρωτεΐνη και δεν επηρεάζουν το σάκχαρο του αίματος όπως οι υδατάνθρακες. Όταν, μάλιστα, καταναλώνονται στις κατάλληλες ποσότητες κι όχι με υπερβολή, το ψάρι, το στήθος κοτόπουλου χωρίς πέτσα και τα άπαχα κομμάτια κρέατος αποτελούν καλές επιλογές για τις διαβητικές δίαιτες. Σύμφωνα με τους ειδικούς, ειδικά ο σολομός είναι μια έξυπνη επιλογή που περιέχει Ω3 λιπαρά οξέα ωφέλιμα για την καρδιά, ευεργετώντας την -κάτι που χρειάζονται όσοι πάσχουν από διαβήτη. Ακόμη, το κρέας περιέχει χρώμιο, ένα μέταλλο που επιτρέπει στην ινσουλίνη να λειτουργεί όπως πρέπει και να βοηθά το σώμα να μεταβολίζει τους υδατάνθρακες.\nΑρκετές έρευνες έχουν δείξει ότι η κανέλα μπορεί να έχει επιδράσεις παρόμοιες με την ινσουλίνη και να βοηθήσει στη μείωση των επιπέδων του σακχάρου του αίματος. Συγκεκριμένα, σε γερμανική μελέτη βρέθηκε ότι όσοι έπαιρναν εκχύλισμα κανέλας μείωσαν τα επίπεδα σακχάρου του αίματος κατά 10,3% σε σχέση με τους υπόλοιπους, αν και ακόμη χρειάζεται να γίνουν περισσότερες έρευνες για να επιβεβαιωθεί η δράση της. Προς το παρόν, πασπαλίστε την στην πρωινή σας βρώμη και χαρίστε της έξτρα άρωμα και οφέλη.\nΣύμφωνα με μελέτη που έχει δημοσιευτεί στο Diabetes Care, αν αντικαταστήσετε τα ανθυγιεινά σνακ με 1-2 χούφτες ξηρούς καρπούς (αμύγδαλα, καρύδια, κάσιους, φιστίκια), τα επίπεδα του σακχάρου και της χοληστερόλης δείχνουν να ελέγχονται πολύ καλύτερα. Εντάξτε τους συστηματικά στη διατροφή σας σαν σνακ, προτιμήστε τους χωρίς αλάτι και βάλτε τους στη θέση άλλων σνακ, όπως γλυκά, κρουασάν, κράκερ κ.ο.κ. για καλύτερα αποτελέσματα.


NEW TIFFANY'S PARK ΤΖΕΣΌΛΟ ΛΊΝΤΟ - Τζεσόλο Λίντο, Ιταλία\nVia Aquileia 158, Τζεσόλο Λίντο, Ιταλία\nTο κομψό New Tiffany'S Park, ξενοδοχείο 3 αστέρων, προσφέρει στους επισκέπτες του χώρο για ηλιοθεραπεία και εξωτερική πισίνα.\nΑυτό το ξενοδοχείο βρίσκεται σε παραλία και απέχει 1.6 χλμ από Stadio Armando Picchi, Il Muretto Disco και Golf Club Prà delle Torri. Το ξενοδοχείο είναι σε απόσταση 650 μέτρων από Palaturismo, Tropicarium Park και Parco Giochi Gomma Piuma.\nΥπάρχουν 44 ηχομονωμένα δωμάτια με σύγχρονες ανέσεις, όπως θυρίδα ασφαλείας για λάπτοπ, γραφείο εργασίας, ιδιωτικό μπαλκόνι, δορυφορική τηλεόραση και ντουλάπα. Όλα τα δωμάτια διαθέτουν μπάνιο με μπιντέ, ντους και στεγνωτήρα μαλλιών.\nΟι επισκέπτες έχουν στη διάθεσή τους ανελκυστήρα και δωρεάν στάθμευση για την κάθε ανάγκη and πρόσβαση internet και φωτοτυπικό για τους επαγγελματικούς λόγους.\nΣτην παραλία του ξενοδοχείου New Tiffany'S Park θα βρείτε καρέκλες παραλίας και ομπρέλες.\nNew Tiffany'S Park, Ιταλία


Στρατής Μενίδης: 'Ο Άλιμος σε λίγα χρόνια θα είναι η πιο όμορφη συνοικία της Ευρώπης'\nΣτρατής Μενίδης: ‘Ο Άλιμος σε λίγα χρόνια θα είναι η πιο όμορφη συνοικία της Ευρώπης’\nΟ γέννημα θρέμμα Αλιμιώτης διαφημιστής, σύμβουλος επικοινωνίας και επιχειρηματίας μας μιλάει για την απόφασή του να κατέβει υποψήφιος δημοτικός σύμβουλος στον Άλιμο στο πλευρό του Ανδρέα Κονδύλη.\nΠριν μερικούς μήνες μου προτάθηκε να πολιτευτώ και να δηλώσω υποψήφιος Δημοτικός Σύμβουλος με τον Ανδρέα Κονδύλη και τον συνδυασμό «Αγαπώ τον Άλιμο». Δεν σου κρύβω πως με κολάκευσε ιδιαίτερα αυτή η πρόταση κι αμέσως πήγε το μυαλό μου στις συζητήσεις με τους φίλους μου που οι περισσότεροι υποστηρίζουν (μέσα σε αυτούς φυσικά κι εγώ) πως από τον καναπέ δεν γίνεται δουλειά. Δεν γίνεται ειδικά η γενιά μας να γκρινιάζει για τα στραβά του τόπου μας, αλλά από την άλλη να μην κάνει τίποτα και να συνεχίζει να σφυράει αδιάφορα. Αφού λοιπόν μου δόθηκε η ευκαιρία να συμμετάσχω σε ένα ψηφοδέλτιο μιας άξιας ομάδας το αποφάσισα και να’ μαι…\nΕίμαι γέννημα θρέμμα Καλαμακιώτης. Εδώ γεννήθηκα, εδώ μεγάλωσα, εδώ πήγα σχολείο (στο θρυλικό Θουκυδίδειο), εδώ έπαιξα μπάσκετ (στην ομάδα της Α.Λ.Φ.Α την χρονιά της ίδρυσης της), εδώ ιδρύσαμε με φίλους το club της Α.Ε.Κ., εδώ έκανα το πρώτο μου διαφημιστικό γραφείο, εδώ έγραφα και εικονογραφούσα την τοπική εφημερίδα LOCAL. Κι ακόμα, ύστερα από τόσα χρόνια, ακόμα εδώ είναι οι παρέες μου, εδώ γελάω, εδώ τσακώνομαι κι εδώ θα μεγαλώσω το παιδί μου, που φέραμε στον κόσμο πριν από τέσσερις μήνες. Ο Άλιμος είναι ο καμβάς όλης μου της ζωής και οι γνώριμοι άνθρωποι,η ασφάλεια που όλοι νιώθουμε στην ιδιαίτερη πατρίδα μας. Είναι φυσικό λοιπόν να αγαπάω αυτήν την πόλη και να θέλω να προσφέρω ό,τι μπορώ ως ελάχιστη ανταπόδοση στο μέρος που μεγάλωσα.\nΠως σκοπεύετε να αξιοποιήσετε την επαγγελματική σας εμπειρία προς όφελος των συνδημοτών σας;\nΘα ήθελα, αν εκλεγώ, να οργανώσω και να γίνει θεσμός μια όμορφη γιορτή στην παραλία, ένα φεστιβάλ με συναυλίες, χορό, εικαστικές δράσεις, street food και νέες τεχνολογίες με νέους από όλη την Ελλάδα και την Ευρώπη στο τέλος των πανελλήνιων εξετάσεων και που με αυτό θα ξεκίναγε το καλοκαίρι. Θα βοηθούσα επίσης σε δράσεις εθελοντισμού και προσφοράς που ως κοινωνία είμαστε πίσω. Επίσης θα ήταν επιτυχία αν αντί για άσκοπες πενθήμερες εκδρομές οργανώναμε για τους μαθητές μας ταξίδια σε κοινωνίες πρότυπα της Ευρώπης για να δουν από κοντά τα παιδιά μας έναν πιο πολιτισμένο τρόπο ζωής από τον δικό μας. Όχι μόνο να τα τρέχουμε όλη μέρα σε μουσεία και αξιοθέατα αλλά να επισκεφτούν και να παρακολουθήσουν έναν ποδοσφαιρικό αγώνα σε ένα ευρωπαϊκό γήπεδο, να παίξουν ένα φιλικό με αντίστοιχους μαθητές, να ψωνίσουν σε μια λαϊκή αγορά, να πάρουν ένα τραμ ή να κάνουν ποδήλατο στο κέντρο της πόλης, να δοκιμάσουν τοπικές γεύσεις και άλλες δράσεις της καθημερινότητας μιας ευρωπαϊκής πρωτεύουσας που θα επιλέξουν. Πάω στοίχημα πως θα επέστρεφαν άλλοι άνθρωποι\nΤο μόνο πρόβλημα που θα έχω να αντιμετωπίσω είναι να χρειαστεί να συνυπάρξω με ανθρώπους που θέλουν να με φρενάρουν. Με ανθρώπους που σκόπιμα κρατάνε αντιστάσεις και δεν αφήνουν χώρο για ανάπτυξη και εξέλιξη. Από το λίγο που έχω ασχοληθεί με τα δημοτικά και τα προεκλογικά του Αλίμου, έχω την εντύπωση, πως αν εκλεγώ, θα συναντήσω τέτοιους ανθρώπους. Είναι κι αυτό μια πρόκληση. Θα’ χει πλάκα πάντως να έχω απέναντί μου όλους αυτούς τους ψευτοπροοδευτικούς που το μόνο που κάνουν είναι να γκρινιάζουν, να λένε «όχι», αλλά από προτάσεις, δουλειά και έργο μηδέν. Εφιάλτης, αλλά θέλω να το ζήσω. Να το ζήσω και να αφιερωθώ σε αυτό. Παρότι η αλήθεια είναι πως τρέχω όλη μέρα. Είμαι ιδιοκτήτης της Βυζαντινής Γωνιάς στη Νέα Φιλαδέλφεια, δίπλα στο υπό ανέγερση γήπεδο της Α.Ε.Κ., έχω ακόμα την ευθύνη για δύο εστιατόρια, διευθύνω το διαφημιστικό μου γραφείο, είμαι νέος πατέρας, (με τον μικρό έχω χάσει την μπάλα σε ωράρια και οργάνωση χρόνου) αλλά όσο πιο πολλά κάνεις τόση περισσότερη ενέργεια και όρεξη για δημιουργία έχεις – ευτυχώς έχω την Ιωάννα, τη σύζυγό μου, τη μητέρα του μικρού μας μπέμπη που με στηρίζει και με οργανώνει – δικηγόρος είναι, ξέρει από αυτά.\nΠώς κρίνετε τον Ανδρέα Κονδύλη στην πρώτη 4ετία του;\nΟ Ανδρέας και η ομάδα του έκαναν πραγματικά πολλά για τον Άλιμο. Η πόλη πλέον είναι καθαρή. Αυτό το βλέπει ο καθένας μας. Δεν είναι ανάγκη να ασχοληθείς με τα κοινά για να αναγνωρίσεις πλέον την καθαριότητα στο Δήμο. Ο τόπος μας είναι πιο ανθρώπινος. Απέκτησε θερινό σινεμά στην παραλία, πάρκα με όργανα γυμναστικής, πανέμορφους χώρους περιπάτου, έγιναν χίλια δυο στα σχολεία, στον πολιτισμό, μπήκε τάξη στα οικονομικά του Δήμου κι άλλα πολλά ακόμα που μόνο αν είσαι «βαλτός» δεν τα βλέπεις. Κάπου κάπου, ειδικά στην αρχή της προεκλογικής περιόδου, άκουσα κάποιες γκρίνιες, τις οποίες όμως πλέον δεν ακούω από κανέναν γιατί απαντήθηκαν με επιχειρήματα. Haters στην πολιτική θα υπάρχουν. Ο κάθε πολιτικός που σέβεται τον εαυτό του έχει haters, ανυπομονώ για τον πρώτο μου!\nΤι είναι αυτό που θεωρείται ότι λείπει αυτή την στιγμή από τον Άλιμο\nΟ Άλιμος αυτήν τη στιγμή είναι στην καλύτερη συγκυρία όλων των εποχών. Έχει ένα μοντέρνο Δήμαρχο, τον Ανδρέα Κονδύλη και δύο μεγάλα έργα που ξεκινούν, τη Μαρίνα του Αλίμου και το πάρκο του Ελληνικού. Θα βρίσκεται στο κέντρο της Αθηναϊκής Ριβιέρας και μόνο αν αυτοκτονήσουμε δεν θα είμαστε σε λίγα χρόνια η πιο όμορφη συνοικία της Ευρώπης. Ο Ανδρέας Κονδύλης έχει ανακοινώσει τα νέα έργα. Δεύτερο κλειστό γυμναστήριο, δημοτική συγκοινωνία κι άλλα πολλά σημαντικά έργα έχουν ήδη δρομολογηθεί. Είμαι βέβαιος ότι η νέα ομάδα που θα προκύψει θα φέρει εξίσου καλά αποτελέσματα. Οι καλές ομάδες για να συνεχίσουν να κερδίζουν θέλουν και καλές προσθήκες κι εγώ θεωρώ τον εαυτό μου μια καλή «μεταγραφή».\nΔεν θέλω να μείνω στα λόγια και τις ιδέες. Θέλω να τους ζητήσω την ψήφο τους έτσι ώστε να μου δοθεί η ευκαιρία να προσφέρω στην πόλη μου – να με εμπιστευθούν όπως το έκαναν τόσα χρόνια οι επιχειρηματίες που εργαζόμουν και κάναμε επιτυχημένες επιχειρήσεις και brand names. Κι ο Άλιμος ένα brand name είναι και μάλιστα δυνατό – τι καλύτερο να δουλέψω για την πόλη μου, να την κάνουμε πιο ανθρώπινη και όλους εμάς περισσότερο περήφανους γι’ αυτήν. Θέλω επίσης να ευχηθώ σε όλους τους συνυποψήφιους, όλων των συνδυασμών, καλή επιτυχία, να κάνουμε πράξη μετά τις εκλογές αυτό που λέμε και διατυμπανίζουμε όλοι σήμερα. Ότι αγαπάμε τον Άλιμο κι ότι τον θέλουμε καλύτερο.


Προδοσίες: Δείτε το τρέιλερ της νέας σειράς που θα δούμε και στην Ελλάδα – 24ωρο\nΠροδοσίες: Δείτε το τρέιλερ της νέας σειράς που θα δούμε και στην Ελλάδα\nΠρεμιέρα στο ΣΙΓΜΑ Κύπρου έκανε την Κυριακή η νέα σειρά με τίτλο «Προδοσίες» η οποία πρόκειται να παιχτεί και στην Ελλάδα.\nΤο πρώτο κιόλας επεισόδιο, όπως αναφέρει το ilovestyle.com, καθήλωσε το τηλεοπτικό.\nΔύο οικογένειες που τις δένει μια δυνατή και δοκιμασμένη στο χρόνο, φιλία. Από την μία αυτή του αυτοδημιούργητου εφοπλιστή Τιμολέοντα Παυλίδη (Φίλιππος Σοφιανός) και από την άλλη του αρχικαπετάνιου Ανδρέα Μαντά (Γιώργου Νινιού). Άνθρωποι που πέρασαν πλάι – πλάι μια ζωή και τώρα εισπράττουν τους καρπούς των κόπων τους και κάνουν μια αποτίμηση της ζωής τους. Ο Τιμολέων είναι παντρεμένος για δεύτερη φορά με την Κλαίρη (Αλεξάνδρα Παλαιολόγου) και δύο παιδιά από διαφορετικούς γάμους, τον Μάρκο (Ορφέα Παπαδόπουλο) και την Λούση (Φιλίππα Ταμπάρη).\nΟι δύο κληρονόμοι. Η πρωτότοκη κόρη, Λούση Παυλίδη είναι τρομερά φιλόδοξη και θεωρεί την εταιρεία φυσικό της χώρο και τον εαυτό της αυτονόητο διάδοχο στην ηγεσία της. Η πραγματικότητα, όμως, δεν συμβαδίζει με τις επιθυμίες της. Διαπιστώνει ότι βρίσκεται σε εχθρικό έδαφος, καθώς η σύζυγος Κλαίρη μηχανορραφεί για να προωθήσει τον μοναχογιό της Μάρκο Παυλίδη στο τιμόνι της εταιρείας. Έτσι η Λούση θα βρεθεί αντιμέτωπη με τον ίδιο τον πατέρα της και θα μπλέξει, άθελά της, σε επικίνδυνα παιχνίδια. Όταν το καταλάβει ότι έχει πάρει το δρόμο χωρίς επιστροφή, θα είναι πολύ αργά για να κάνει πίσω. Ο Μάρκος, από την άλλη, χαμένος στα σύννεφα του έρωτά του με την κατά πολύ κατώτερη του κοινωνικά Μαρίνα (Χριστίνα Κυριακού), δε δείχνει κανένα ενδιαφέρον για τις φιλοδοξίες της μητέρας του κι έτσι τα όνειρα της Κλαίρης μένουν ασκήσεις επί χάρτου.\nΟ καπετάνιος Ανδρέας Μαντάς (Γιώργος Νινιός) έχει δύο αγόρια: τον Στέφανο (Πέτρος Λαγούτης) που είναι γιατρός και τον Άρη (Γιώργος Αναγιωτός) που έχει ακολουθήσει τα βήματά του και είναι επίσης ναυτικός. Ο καπετάν Ανδρέας είναι από τους «άτυχους της ζωής». Στα πρώτα χρόνια του γάμου τους η γυναίκα του, Λουΐζα (Ελεάνα Παπαδοπούλου) – ακολουθώντας τον κανόνα που λέει ότι οι γυναίκες των ναυτικών είναι άπιστες – δεν κατάφερε να τιμήσει το στεφάνι της. Ο Ανδρέας «σωστός» και μονοκόμματος σε όλα του, με το που ανακάλυψε την προδοσία της την έδιωξε από την οικογενειακή εστία και δεν της επέτρεψε ποτέ να ξαναδεί τα παιδιά της. Τα δύο αγόρια – παρά τις προσπάθειες, που έκαναν μεμονωμένα – δεν γνώρισαν ποτέ την μητέρα τους και ενηλικιώθηκαν με την έλλειψή της.\nΈνας γάμος σε κρίση κι ένας απαγορευμένος έρωτας. Ο Στέφανος είναι παντρεμένος με τη Μυρτώ (Τέτα Σαββάτη), μια όμορφη, ταλαντούχο χειρουργό νεανικό του έρωτα από το πανεπιστήμιο. Οι άκαρπες προσπάθειές τους να αποκτήσουν παιδί, η εσωστρέφειά του λόγω του τρόπου, που μεγάλωσε, αλλά και η φθορά του χρόνου είναι οι αιτίες που ο γάμος αυτός περνάει μια κρίση, από την οποία το φαίνεται σχεδόν αδύνατον να βγει αλώβητος. Φυσική συνέπεια είναι – τι άλλο; – η εμφάνιση τρίτου προσώπου. Ο πιο αδύναμος από τους δύο – ο Στέφανος στην συγκεκριμένη περίπτωση– ερωτεύεται την νεότερή του Ζωή (Κατερίνα Μισιχρόνη) και αποφασίζει να δώσει στον εαυτό του μια δεύτερη ευκαιρία να ευτυχήσει. Μάλλον δεν είναι, όμως, και πολύ ξεκαθαρισμένος γιατί – στην κρίσιμη στιγμή – η Μυρτώ μένει έγκυος.\nΤο γεγονός, φυσικά θα φέρει τα πάνω – κάτω στη ζωή όλων. Τα σχέδιά του Στέφανου ανατρέπονται και η Ζωή, που πέφτει από τα σύννεφα, κάνει την καρδιά της πέτρα και τον αφήνει επί τόπου! Στην προσπάθειά της να ξεφύγει από την επιμονή του Στέφανου – εντελώς τυχαία – βρίσκεται ξανά σε επαφή με τον πρώην αγαπημένο της, που από ένα παράξενο παιχνίδι της μοίρας δεν είναι άλλος από τον Άρη. Κι έτσι τα δύο αδέρφια, παρόλο που είναι πολύ δεμένα, θα βρεθούν αντιμέτωπα. Πάθη και προδοσίες από το παρελθόν, έρχονται να ξύσουν πληγές και να σημαδέψουν ανεξίτηλα τις ζωές των μελών αυτής της παραδοσιακής οικογένειας ναυτικών…


Σε αλλαγές της τελευταίας στιγμής για τα υποχρεωτικά τεστ στους υγειονομικούς που θα επιστρέφουν από τις διακοπές τους, προχωρούν οι Υγειονομικές Περιφέρειες, μετά τη σύγχυση που δημιουργήθηκε τόσο στο ιατρικό και νοσηλευτικό προσωπικό όσο και στους υπόλοιπους εργαζόμενους του ΕΣΥ που πρέπει υποχρεωτικά να κάνουν τεστ PCR για τον κορονοϊό μόλις επιστρέφουν από κανονική άδεια.\nΆλλωστε, τα ερωτήματα που ετέθησαν από τους υγειονομικούς ήταν αλλεπάλληλα δεδομένου ότι για να εξετασθούν για τον κορονοϊό χιλιάδες εργαζόμενοι που συνήθως επιστρέφουν μαζικά τις ίδιες ημέρες από άδεια, ήταν πρακτικά αδύνατο. Πόσο μάλλον όταν το σύστημα υγείας δεν μπορεί καν να ανταποκριθεί σε τόσο μεγάλο αριθμό τεστ.\nΠρακτικά δηλαδή σχεδόν ανέφικτο να μπορέσουν όλοι να βρουν νοσοκομείο αναφοράς ή άλλη Μονάδα για να υποβληθούν στο τεστ, αφού ούτως ή άλλως παρατηρούνται καθυστερήσεις στην διεξαγωγή των εργαστηριακών ελέγχων. Εξάλλου πολλές φορές τα αποτελέσματα λόγω του φόρτου εργασίας των εργαστηρίων, βγαίνουν και σε 24 ώρες κάποιες φορές και αργότερα. Συνεπώς προκύπτει και το θέμα τι ακριβώς θα κάνει στο διάστημα αυτό ο εργαζόμενος. Θα περάσει την πύλη του νοσοκομείου του ή όχι;\nΣτην 1η Υγειονομική Περιφέρεια (ΥΠΕ) θα υπάρξει ιεράρχηση στους υγειονομικούς με βάση ποιος είναι πιθανό να έχει βρεθεί κοντά σε κρούσματα. Αυτός είναι που θα προηγηθεί στη διενέργεια των τεστ αφού θεωρείται πως έχει μεγαλύτερο κίνδυνο να έχει προσβληθεί.\nΗ διαδικασία που θα ακολουθηθεί θα περιλαμβάνει τη συμπλήρωση ενός ερωτηματολογίου από το οποίο και θα προκύπτει εάν υπάρχει ενδεχόμενο να έχει έρθει σε επαφή με περιστατικό κορονοϊού, είτε μέσω του περιβάλλοντος του είτε μέσω ενός ταξιδιού. Όποιοι υγειονομικοί έχουν κινηθεί για παράδειγμα σε περιοχές με πολλά κρούσματα θα μπουν πρώτοι στη σειρά για το τεστ. Αντίστοιχα ερωτηματολόγια συμπληρώνονται σήμερα και στις πτήσεις.\nΣχετική εγκύκλιος έχει σταλεί από τον Διοικητή της 1ης ΥΠΕ Παναγιώτη Στάθη σε όλα τα νοσοκομεία της Αττικής.\nΠάντως προκειμένου να διευκολυνθούν οι εργαζόμενοι του ΕΣΥ και να βρουν με μεγαλύτερη ευκολία θέση για να κάνουν το PCR τεστ για τον κορονοϊό μετά την άδειά τους, θα τεθεί σε ειδική λειτουργία για αυτόν το σκοπό και το Κέντρο Υγείας της Αλεξάνδρας από τις 8 το πρωί έως τις 18:00 το απόγευμα σε καθημερινή βάση.\nΑντίστοιχα και στη 2η ΥΠΕ με βάση τις διευκρινίσεις που έχει στείλει ο Διοικητής Χρήστος Ροϊλός, μόλις δώσουν δείγμα για το τεστ οι υγειονομικοί, θα επιστρέφουν στη Μονάδα Υγείας που ανήκουν φορώντας υποχρεωτικά μάσκα σε όλους τους χώρους.


Νικηφόρο και το δεύτερο φιλικό των Επίλεκτων Παλαιμάχων Θεσσαλίας\nΤελευταία ενημέρωση: 2017-12-13, 12:58:13\nΝικηφόρο ήταν και το δεύτερο φιλικό των Επίλεκτων Παλαιμάχων Θεσσαλίας, που επικράτησαν 3-2 του Απόλλωνα Λάρισας στο γήπεδο Ελευθεραί. Τα γκολ για τους Επίλεκτους Θεσσαλίας στη Λάρισα πέτυχαν οι Νάκας, Κρυονερίτης και Μαλανδρίνος, ενώ για τους Παλαιμάχους του Απόλλωνα Λάρισας σκόραραν οι Τσαπατώρης και Νανούλης.\nΓια τη νικητήρια ομάδα αγωνίστηκαν οι: Σαραφίδης Γανωτής, Κουλαξής, Μάνος, Πελεκάνος, Αναδιώτης, Τόλιας, Νάκας, Τζοβάρας, Βαγενάς, Ντούρας, Τσεκούρας, Αναστασίου, Μαλανδρίνος, Τσουκνίδας, Κόρμπας, Θεοδωρίδης, Κρυονερίτης, Μουσιάρης, Καρδιτσιώτης, Αρετόπουλος. Προπονητές ήταν οι Γάκης και Αραβανόπουλος, ενώ χρέη γιατρού ανέλαβε ο Ιωάννης Ανδρέου\nΓια τους Παλαιμάχους του Απόλλωνα Λάρισας έπαιξαν οι Χριστοδούλου, Αργυρακούλης, Αγγελής, Φωτάκης, Τσαπατώρης, Νανούλης, Μπρατσίλας, Φ. Πλίτσης, Τσώτσος, Μπακαρός, Ντελόπουλος, Θ. Μιχαλόπουλος, Κανελιάς, Θεοδώρου, Κώτσιος, Μάγγος, Κολομητρούσης, ενώ προπονητής ήταν ο Αλεξούδης.\nΑκολούθησε και 3ο ημίχρονο, αυτή τη φορά όχι στον αγωνιστικό χώρο, άλλα σε δείπνο που έγινε στη Λέσχη Αξιωματικών 110 Π.Μ., με στόχο την σύσφιξη σχέσεων των δυο ομάδων.


Γκρίνια στον Αντ1. Η Καινούργιου διέλυσε και χθές την Σκορδά... - nassosblog.gr\nby Nassos 28 Φεβρουαρίου, 2020, 9:53 πμ 99k Views 1 Comment\nΣε έναν σταθμό που δεν έχει πρόγραμμα… έχει αποδεδειγμένα ανίκανους στο τιμόνι του καναλιού… με τα ραντεβού κάποιων στα “Ψυχικά και τις Φιλοθέες” να σηματοδοτούν μια νέα σελίδα για το δεύτερο μισό της χρονιάς…σε έναν σταθμό χωρίς πρόγραμμα, η Καινούργιου καταφέρνει και παίρνει πρωτιές.\nΚαι αυτό οφείλουμε να το παραδεχτούμε… παρά το γεγονός ότι διαφωνούμε τόσο με συγκεκριμένα πρόσωπα που έχει δίπλα της-μιας και δεν προσφέρουν τίποτε-αλλά και με κάποιες απο τις ενότητες της εκπομπής της.\nΟ κόσμος της έχει δώσει πολλές πρωτιές και όπως όλα δείχνουν η νικήτρια της ζώνης θα κριθεί στους μήνες Απρίλιο και Μαϊο.\nΚαι χθές η Κατερίνα έριξε τις “μπάτσες της” στο κορίτσι απο το Κιλκίς… που ναι μεν έχει τηλεοπτικό στασίδι στον Αντ1 αλλά κανείς δεν γνωρίζει για πόσο ακόμη…\nΗ Φαίη πήρε 19% πάσα απο τον Παπαδάκη και κατάντησε να παίζει σε μέσους όρους κοντά στο 13%. Αντίθετα η Καινούργιου πήρε μονοψήφια πάσα και σάρωσε.\nPrevious article Κηδεία Κώστα Βουτσά. Σε λίγο ο τελευταίος “μονόλογος” του ηθοποιού\nNext article Θρήνος στα Τρίκαλα. Αυτή ήταν η 32χρονη Νάντια Σούρλα. Δεν άντεξε και “έφυγε”\n28 Φεβρουαρίου, 2020 at 5:09 μμ\nΑυτός που έκανε τις πλαστικές της Σκορδά, ας βάλει “πριν” και “μετά”. Θα γίνει πλούσιος.. Ούτως ή άλλως κι αυτή σιγοντάρει τις προσωρινές βέβαια αλλαγές με τη στήλη “μεταμορφώσεις”. Πάντως αν σκεφτόταν να ξεμπροστιστεί εκεί… 100% θα έγραφαν τα μηχανάκια.. Χααααχ 😂 😂 😂 😂 😂 😂 😂\nΗ Καινούργιου “σκούπισε” την Σκορδά… δάκρυα στον Αντ1 για την κατάντια\nΠέρασαν κιόλας! Σαράντα ημέρες χωρίς τον 18χρονο Νίκο Μοίραλη 29 Μαΐου, 2020


Εκπαίδευση και πιστοποίηση των χειριστών Κρυοθαλάμων | CRYONiQ\nΕκπαίδευση & Λειτουργία Εξοπλισμού Κρυοθεραπείας\nΗ λειτουργία ενός θαλάμου κρυοθεραπείας, κεκλεισμένων κρυοσαουνών και άλλου εξοπλισμού κρυοθεραπείας έρχεται με αρκετούς σημαντικούς κανόνες & οδηγίες ασφαλείας που πρέπει να ακολουθούνται πάντα. Σε ακραίες θερμοκρασίες όπως εμφανίζονται στους WBC θαλάμους μας, μπορεί να συμβούν ατυχήματα όταν αυτές οι οδηγίες ασφαλείας δεν γίνονται πλήρως κατανοητές και δεν ακολουθούνται. Αυτός είναι ο λόγος για τον οποίο, εμείς, στη CRYONiQ προσφέρουμε στους πελάτες μας την υποστήριξη για να μάθουν όλες τις πτυχές της λειτουργίας μιας κρυοκαμπίνας. Η εκπαίδευση έρχεται με πιστοποιητικό λειτουργίας, το οποίο πιστοποιεί τον χειριστή να χρησιμοποιεί τους κρυοθαλάμους μας. Αυτό το πιστοποιητικό προσφέρεται επίσης από όλους τους πιστοποιημένους συνεργάτες μας που πραγματοποιούν εκπαίδευση στις συγκεκριμένες αγορές τους. Η εκπαίδευση μπορεί να διαρκέσει από μισή μέρα έως μια ολόκληρη μέρα και καλύπτει πολλά θέματα από τη βασική λειτουργία της κρυομηχανής, την γνωριμία των πελατών με την κρυοθεραπεία, τις προφυλάξεις που πρέπει να λαμβάνονται πριν & μετά από μια περίοδο κρυοθεραπείας. Ο πρωταρχικός στόχος αυτής της πιστοποίησης είναι να εξασφαλίσει την πλήρη καθοδήγηση στους χειριστές και να επιτρέψει στο ευρύ κοινό να επωφεληθεί από την κρυοθεραπεία με ασφαλές και τυποποιημένο τρόπο. Ανάλογα με τη διαθεσιμότητα και την ευκολία, η εξάσκηση μπορεί να πραγματοποιηθεί στην τελική θέση εγκατάστασης, ή μπορεί να λάβει χώρα σε ένα περιφερειακό κέντρο κρυοσυντήρησης. Σε περίπτωση που θέλετε να μάθετε πού να βρείτε το πλησιέστερο κέντρο εκπαίδευσης πατήστε εδώ.\nΧειρισμός των δεξαμενών αζώτου και μεγάλων δεξαμενών αποθήκευσης.\nΧειρισμός & ρύθμιση του θαλάμου κρυοθεραπείας\nΠροστασία των άκρων κατά τη συνεδρία\nΈξοδος από την καμπίνα πελάτη\nΣυμβουλές για τη σωστή και ασφαλή χρήση της μηχανής\nΗ Cryospot είναι μια τοπική συσκευή κρυοθεραπείας που χρησιμοποιείται για την τοπική κρυοδιέγερση.\nΟι επαγγελματίες υγείας και τα κέντρα ομορφιάς εξοπλίζουν τα κρυοκέντρα τους με το Cryofan για να προσφέρουν έναν νέο τρόπο κρυοθεραπείας. Η τοπική κρυοθεραπεία είναι πολύ λιγότερο περιοριστική στη ρύθμιση σε σύγκριση με τον ολόσωμο κρυοθάλαμο. Όλες οι αγορές της Cryospot συνοδεύονται από εκπαίδευση από το τεχνικό προσωπικό της CRYONiQ ή από την τεχνική ομάδα συγκεκριμένων συνεργατών στις αγορές που εξυπηρετούν οι εταίροι μας. Η εκπαίδευση του Cryofan διαρκεί μισή μέρα. Τα ακόλουθα σημεία θα εξεταστούν κατά τη διάρκεια της εκπαίδευσης του Cryofan.\nΧρησιμοποιώντας τη κρυομηχανή CryoPot στη σωστή απόσταση από το δέρμα


Άμυλο και υδατάνθρακες σε τροφές σκύλου! Η υπερβολή βλάπτει!\nBARFDIET.GR > BLOG > ΕΠΕΞΕΡΓΑΣΜΕΝΕΣ ΤΡΟΦΕΣ > ΑΜΥΛΟ ΚΑΙ ΥΔΑΤΑΝΘΡΑΚΕΣ! ΓΙΑΤΙ ΔΕΝ ΠΡΕΠΕΙ ΝΑ ΕΙΝΑΙ ΥΠΕΡΒΟΛΙΚΑ ΣΤΙΣ ΤΡΟΦΕΣ ΣΚΥΛΩΝ!\nΕίναι οι πατάτες καλές για τους σκύλους; Μπορεί ο σκύλος μου να φάει μπιζέλια; Μπορεί ο σκύλος μου να τρώει όσπρια; Είναι μια τροφή για σκύλους εντάξει αρκεί να μην περιέχει καλαμπόκι, σόγια και σιτάρι; Γιατί βλέπουμε υπερβολικό άμυλο και υδατάνθρακες σε τροφές σκύλου;\nΣυχνές ερωτήσεις που σίγουρα σας απασχολούν και πρέπει να απαντηθούν σωστά και υπεύθυνα ώστε να γνωρίζετε πως ακριβώς έχουν τα πράγματα. Θέλετε να αποφύγετε τη σίτιση επιβλαβών συστατικών στο σκυλί σας και αυτό είναι λογικό και καλό. Αλλά υπάρχει πολύ μάρκετινγκ στην αγορά των κατοικίδιων ζώων που σας λέει ότι μερικοί υδατάνθρακες (όπως οι πατάτες και τα μπιζέλια) αποτελούν μια υγιεινή προσθήκη στη διατροφή του σκύλου σας.\nΑλλά εδώ είναι το πρόβλημα… ότι το μάρκετινγκ προέρχεται από εταιρείες που πολύ απλά θέλουν κυρίως να σας πουλήσουν τις τροφές τους για τα κατοικίδια.\nΗ αλήθεια είναι ότι υπάρχουν μερικοί πολύ επιτακτικοί λόγοι για να αποφεύγουμε να ταΐζουμε υδατάνθρακα με άμυλο στα σκυλιά (ή τουλάχιστον να τους δίνουμε λίγο και ποιοτικό). Ας δούμε τους κορυφαίους λόγους για τους οποίους καλό είναι να μην να έχουμε άμυλο και υδατάνθρακες σε τροφές σκύλου (τουλάχιστον όχι υπερβολικό)!\nΜΥΚΟΤΟΞΙΝΕΣ ΣΕ ΤΡΟΦΕΣ ΣΚΥΛΟΥ\nΟι μυκοτοξίνες είναι τοξικά υποπροϊόντα μούχλας ή μύκητα. Οι μυκοτοξίνες μολύνουν τις καλλιέργειες πριν από τη συγκομιδή τους ή μετά την αποθήκευσή τους. Βρίσκονται συνήθως στο καλαμπόκι, το κριθάρι, το σιτάρι, τα τεύτλα, τα φιστίκια και το βαμβακόσπορο, αλλά άλλες τροφές που επηρεάζονται συχνά περιλαμβάνουν: σόργο, κεχρί μαργαριταριών, ρύζι, σιτάρι, σόγια και ηλιόσποροι.\nΜία από τις πιο γνωστές μυκοτοξίνες είναι η αφλατοξίνη… και είναι η πιο καρκινογόνος φυσική ουσία γνωστή στον άνθρωπο. Μια παγκόσμια έρευνα που πραγματοποιήθηκε μεταξύ 2004 και 2013 διαπίστωσε ότι η μυκοτοξίνη μολύνθηκε σε πάνω από το 76% των δειγμάτων δημητριακών και υποπροϊόντων που προορίζονται για ζωικές τροφές.\nΟι αφλατοξίνες στοχεύουν πολλά από τα όργανα σε σκύλους αλλά ειδικά στο ήπαρ, όπου μπορούν να προκαλέσουν τοξικότητα, ανοσοκαταστολή, μέχρι και καρκίνο!\nΣτις ΗΠΑ, τόσο οι τροφές για τον άνθρωπο όσο και για τα κατοικίδια περιορίζονται σε 20 μg μυκοτοξίνης ανά κιλό. Ωστόσο, οι σπόροι περιέχουν συνήθως διάφορους τύπους μυκοτοξινών και μπορούν να αλληλεπιδρούν μεταξύ τους για να αυξήσουν την τοξικότητά τους. Και τα αποτελέσματα της έκθεσης στη μυκοτοξίνη είναι αθροιστικά και συσσωρεύονται στο κατοικίδιο ζώο σας με την πάροδο του χρόνου.\nΜια μελέτη του 2015 που δημοσιεύτηκε στο Animal Feed Science & Technology ανέλυσε 48 εμπορικές ξηρές τροφές για σκύλους για την παρουσία πέντε διαφορετικών μυκοτοξινών. Τα μισά από τα τρόφιμα που δοκιμάστηκαν ήταν χαμηλής τιμής και τα άλλα μισά ήταν premium ή super-premium!\nΗ μελέτη διαπίστωσε ότι όλες οι ξηρές τροφές σκύλου με χαμηλότερες τιμές και όλες εκτός από μία premium τροφή ήταν μολυσμένες με τουλάχιστον δύο τύπους μυκοτοξίνης. Επιπλέον, το 52% των δειγμάτων μολύνθηκαν με τρεις διαφορετικές μυκοτοξίνες, ενώ το 25% μολύνθηκαν με τέσσερις διαφορετικούς τύπους μυκοτοξίνης. Μία μάρκα premium μολύνθηκε και με τις πέντε μυκοτοξίνες που δοκιμάστηκαν!\nΠολλές εταιρείες παρασκευής ξηρών τροφών για κατοικίδια δοκιμάζουν τα συστατικά τους για μόλυνση από μυκοτοξίνες και ζητούν από τους προμηθευτές τους πιστοποιητικό ανάλυσης που να δείχνει ότι έχουν ελεγχθεί οι μυκοτοξίνες. Αλλά ακόμη και αν το φαγητό είναι κάτω από το επιτρεπόμενο όριο του FDA, δεν λαμβάνει υπόψη τους κινδύνους από το συνδυασμό μυκοτοξινών. Όταν υπάρχουν περισσότεροι από ένας τύποι μυκοτοξίνης, μπορούν να αλληλεπιδράσουν και να γίνουν πιο τοξικοί – έτσι το ασφαλές όριο είναι πιθανό μόνο ασφαλές εάν υπάρχει ένας τύπος μυκοτοξίνης.\nΟ Δρ Trevor Smith, ερευνητής επιστήμης ζώων και πουλερικών στο Πανεπιστήμιο του Guelph, ισχυρίζεται ότι η μόλυνση από μυκοτοξίνες αποτελεί τη μεγαλύτερη ανησυχία στις τροφές για κατοικίδια σήμερα. Σύμφωνα με τον Δρ. Σμιθ:\n«Όταν οι μισές τροφές για σκύλους είναι αυξημένης φυτικής προέλευσης, θα υπάρχει πάντα κάποιος βαθμός μόλυνσης. Εάν το φαγητό είναι κυρίως ζωικής προέλευσης, οι πιθανότητες μόλυνσης από μυκοτιξίνες είναι πολύ μειωμένες».\nΑΝΤΙΘΡΕΠΤΙΚΑ ΣΥΣΤΑΤΙΚΑ ΣΕ ΤΡΟΦΕΣ ΓΙΑ ΣΚΥΛΟΥΣ\nΤα αντιθρεπτικά συστατικά είναι φυσικά ή ανθρωπογενείς ουσίες στις τροφές για σκύλους και γάτες που μπορούν να επηρεάσουν την απορρόφηση βιταμινών, ανόργανων συστατικών και άλλων θρεπτικών ουσιών και παρεμβαίνουν στα πεπτικά ένζυμα. Με λίγα λόγια, μπορούν να κλέψουν τη διατροφή του κατοικίδιού σας. Τα αντιθρεπτικά συστατικά βρίσκονται συχνότερα σε δημητριακά, φασόλια, όσπρια και ξηρούς καρπούς.\n1. ΦΥΤΙΚΟ ΟΞΥ ΣΕ ΤΡΟΦΕΣ ΣΚΥΛΟΥ\nΤο φυτικό οξύ βρίσκεται στα δημητριακά και τα όσπρια (όπως τα μπιζέλια, τα οποία βρίσκονται συνήθως σε τροφές για κατοικίδια χωρίς σιτηρά). Είναι ένα αντιθρεπτικό συστατικό επειδή μπορεί να δεσμεύσει σημαντικά μέταλλα όπως ο χαλκός, ο σίδηρος, το μαγνήσιο και ο ψευδάργυρος και να τα καταστήσει μη διαθέσιμα στο σκυλί σας. Το φυτικό οξύ μπορεί να στερήσει από το σκύλο σας έως και το 80% αυτών των κρίσιμων θρεπτικών συστατικών.\n2. ΛΕΚΤΙΝΕΣ ΣΕ ΤΡΟΦΕΣ ΣΚΥΛΟΥ\nΟι λεκτίνες είναι φυτικές πρωτεΐνες. Και μπορεί να είναι τοξικές. Στην πραγματικότητα, είναι ο αμυντικός μηχανισμός του φυτού. Οι λεκτίνες είναι κολλώδεις πρωτεΐνες που συνδέονται με υδατάνθρακες. Αυτό ακούγεται λίγο επιστημονικό… αλλά σημαίνει ότι οι λεκτίνες συνενώνουν τους υδατάνθρακες. Όταν ο σκύλος σας τρώει φαγητό με λεκτίνες, ψάχνουν τα σάκχαρα και τα άμυλα στο σώμα του και τα αρπάζουν. Και όταν συμβεί αυτό, σταματούν το σώμα του σκύλου σας να λειτουργεί σωστά. Γι’ αυτό οι λεκτίνες θεωρούνται αντιθρεπτικά συστατικά.\nΟι λεκτίνες βρίσκονται σε μεγάλες ποσότητες σε φασόλια και μερικά σιτηρά και, όπως το φυτικό οξύ, μπορούν επίσης να μειώσουν την απορρόφηση των θρεπτικών συστατικών. Αλλά οι λεκτίνες μπορούν να κάνουν μεγαλύτερη ζημιά από αυτό… μπορούν να βλάψουν τα κύτταρα που ευθυγραμμίζουν τα έντερα του σκύλου σας. Όταν συμβεί αυτό, επηρεάζεται η ικανότητα των θρεπτικών ουσιών να περνούν από τα έντερα του σκύλου σας και στο σώμα του. Μπορεί επίσης να διαταράξει την ευαίσθητη ισορροπία της χλωρίδας που ζει εκεί και να προκαλέσει αλλεργίες και αυτοάνοσες αντιδράσεις.\nΥπάρχουν πολλά άλλα αντιθρεπτικά συστατικά στα σιτηρά και τα άμυλα, όπως η γλουτένη (που μπορεί να προκαλέσει σύνδρομο διαρροής του εντέρου και αυτοάνοση ασθένεια), οι τανίνες (που μπορεί να διαταράξουν το γαστρεντερικό σωλήνα) και τα οξαλικά (που μπορεί να προκαλέσουν πέτρες στα νεφρά).\nΓΛΥΚΑΙΜΙΚΟ ΦΟΡΤΙΟ ΣΕ ΤΡΟΦΕΣ ΣΚΥΛΟΥ\nΤο γλυκαιμικό φορτίο των τροφίμων είναι μια ένδειξη του πόσο γρήγορα αυξάνει το σάκχαρο στο αίμα. Μια μικρή, σταθερή ποσότητα σε άμυλο και υδατάνθρακες σε τροφές σκύλου είναι αρκετά αβλαβής, αλλά όταν προστίθενται μεγάλες ποσότητες αμύλου υδατάνθρακα στη διατροφή (και οι περισσότερες ξηρές τροφές για σκύλους είναι 30-60% υδατάνθρακες), αυτό μπορεί να προκαλέσει παχυσαρκία και αντίσταση στην ινσουλίνη.\nΗ ινσουλίνη είναι μια ορμόνη που βρίσκεται σε όλους τους ανθρώπους, τα σκυλιά και τις γάτες. Ένας από τους πρωταρχικούς σκοπούς της ινσουλίνης είναι η λήψη σακχάρου από το αίμα στα κύτταρα. Η ινσουλίνη είναι η μόνη ορμόνη που το κάνει αυτό.\nΑπό την άλλη πλευρά, ο σκύλος σας έχει πολλές ορμόνες που αυξάνουν το σάκχαρο στο αίμα… και αυτό μας λέει πολλά για τον τύπο της διατροφής που έχουν σχεδιαστεί για να τρώνε. Το σώμα είναι πολύ καλύτερα προετοιμασμένο να αυξήσει το σάκχαρο στο αίμα όταν οι υδατάνθρακες είναι λιγοστοί, από ότι είναι να το μειώσει όταν καταναλώνεται πάρα πολύ υδατάνθρακας.\nΌταν ο σκύλος σας τρώει υδατάνθρακες, διασπώνται σε γλυκόζη, που είναι η μορφή που μπορεί να χρησιμοποιήσει το σώμα για καύσιμα. Όταν συμβεί αυτό, η ινσουλίνη απελευθερώνεται για να μετακινήσει το σάκχαρο στο αίμα ή τη γλυκόζη, στα κύτταρα. Και πόσο γρήγορα αυτό συμβαίνει είναι το γλυκαιμικό φορτίο των τροφίμων.\nΤα μόνα τρόφιμα που προκαλούν γρήγορη αύξηση της γλυκόζης και της έκκρισης ινσουλίνης είναι οι υδατάνθρακες.\nΓιατί η ανοξείδωτη ινσουλίνη είναι ανθυγιεινή; Με την πάροδο του χρόνου, το σώμα του σκύλου θα γίνει λιγότερο ευαίσθητο στην ινσουλίνη και μπορεί να εμφανιστεί αντίσταση στην ινσουλίνη. Και αυτό είναι κακό γιατί το πάγκρεας θα πρέπει να δουλέψει σκληρότερα για να παράγει όλο και περισσότερη ινσουλίνη και μπορεί να εξαντληθεί… και ο σκύλος σας μπορεί να αναπτύξει διαβήτη.\nΑλλά αυτός δεν είναι ο μόνος κίνδυνος. Η αντίσταση στην ινσουλίνη μπορεί επίσης να αυξήσει τον κίνδυνο νόσου του θυρεοειδούς και ορισμένων τύπων καρκίνου. Και επειδή μία από τις δουλειές της ινσουλίνης είναι η αποθήκευση σωματικού λίπους, ο σκύλος που τρώει πολλούς υδατάνθρακες μπορεί να γίνει λίπος… και θα δυσκολευτείτε πολύ να αφαιρέσετε το βάρος.\nΑΛΛΟΙ ΚΙΝΔΥΝΟΙ ΤΩΝ ΥΔΑΤΑΝΘΡΑΚΩΝ ΣΤΙΣ ΤΡΟΦΕΣ ΣΚΥΛΟΥ\nΥπάρχουν 6 βασικοί λόγοι για να αποφεύγουμε άμυλο και υδατάνθρακες σε τροφές σκύλου:\nΟι υδατάνθρακες είναι το προτιμώμενο καύσιμο για επιβλαβή βακτήρια στο έντερο του σκύλου σας\nΟι υδατάνθρακες είναι το προτιμώμενο καύσιμο για τα καρκινικά κύτταρα\nΟι υδατάνθρακες είναι μία μη ολοκληρωμένη πηγή πρωτεΐνης\nΠολλοί υδατάνθρακες είναι γενετικά τροποποιημένοι (GMO) και έτσι καταστρέφουν την ευεργετική χλωρίδα στο έντερο του σκύλου σας\nΟι καλλιέργειες δημητριακών ψεκάζονται με φυτοφάρμακα που βλάπτουν επίσης την εντερική χλωρίδα του σκύλου σας και όχι μόνο\nΚαι ίσως το πιο σημαντικό… το σκυλί σας δεν έχει καμία διατροφική ανάγκη για υδατάνθρακες. Ενώ χρειάζεται λίπος για να χτίσει υγιή κύτταρα και πρωτεΐνες για να χτίσει υγιείς σωματικές δομές, ο σκύλος σας θα τα πήγαινε καλά αν δεν έτρωγε ποτέ υδατάνθρακες. Το μόνο πράγμα για το οποίο χρησιμοποιεί το σώμα υδατάνθρακες είναι το καύσιμο και οι πρωτεΐνες και το λίπος είναι μια πιο υγιεινή πηγή καυσίμου για τους σκύλους\nΔεδομένου αυτού, πιστεύετε ότι οι περισσότερες ξηρές τροφές για κατοικίδια θα απέχουν από τους υδατάνθρακες. Αλλά δεν το κάνουν!\nΓΙΑΤΙ ΤΟΣΕΣ ΤΡΟΦΕΣ ΚΑΙ ΛΙΧΟΥΔΙΕΣ ΓΙΑ ΣΚΥΛΟΥΣ ΕΧΟΥΝ ΥΔΑΤΑΝΘΡΑΚΕΣ\nΠαρατηρούμε πως υπερβολικό άμυλο και υδατάνθρακες υπάρχουν σε πολλές τροφές και λιχουδιές σκύλου κυρίως επειδή αποτελούν ένα φθηνό και με μεγάλη επάρκεια συστατικό!\nΑς το παραδεχτούμε, οι τροφές για κατοικίδια μπορεί να είναι ακριβές και οι υδατάνθρακες μπορούν να παρέχουν ενέργεια χωρίς να προσθέτουν πολύ κόστος. Αλλά επειδή είναι τόσο διατροφικά ελλιπείς, αν διαβάσετε προσεκτικά τις ετικέτες τους θα δείτε επίσης άλλα συστατικά που προστίθενται στις ξηρές τροφές για σκύλους για να καλύψουν τις διατροφικές ελλείψεις που προκαλούν οι υδατάνθρακες. Έτσι θα δείτε:\nΣυνθετικά μέταλλα και ιχνοστοιχεία\nΣυνθετικά αμινοξέα (επειδή οι υδατάνθρακες είναι μια ελλιπής πηγή πρωτεΐνης)\nΑναλογιστείτε την διαδικασία παρασκευής ξηρών τροφών. Συγκέντρωση φυσικών συστατικών, συνδυασμός τους με χαμηλότερου κόστους και θρεπτικότητας άλλων συστατικών (υδατάνθρακες & αμυλούχα προϊόντα), θερμική επεξεργασία τους η οποία τους παίρνει την υγρασία και τα περισσότερα θρεπτικά συστατικά και προσθήκη συνθετικών βιταμινών και ιχνοστοιχείων με μικρή απορρόφηση.\nΑλλά αν ο προϋπολογισμός δεν είναι τόσο σημαντικός όσο η υγεία του σκύλου σας, υπάρχουν μερικοί τρόποι για να μειώσετε το φορτίο υδατανθράκων στο σκυλί σας…\nΣΤΑΜΑΤΗΣΤΕ Ή ΕΣΤΩ ΜΕΙΩΣΤΕ ΤΟΥΣ ΥΔΑΤΑΝΘΡΑΚΕΣ ΣΤΙΣ ΤΡΟΦΕΣ ΤΟΥ ΣΚΥΛΟΥ ΣΑΣ\nΕίστε έτοιμοι να κόψετε τους υδατάνθρακες από τη διατροφή του σκύλου σας; Εδώ είναι μερικές λύσεις, που αναφέρονται κατά σειρά από τις πιο επιθυμητές έως τις λιγότερο επιθυμητές…\n1. Δώστε στον σκύλο σας ποιοτικές και ισορροπημένες ωμές (ιδανικά σπιτικές) BARF τροφές\nΔεν υπάρχει τίποτα μαγικό με τις ωμές BARF τροφές… ο μόνος λόγος για τον οποίο όσοι δίνουν στον σκύλο τους ποιοτικές ωμές BARF τροφές βλέπουν λιγότερα προβλήματα υγείας στα σκυλιά τους είναι κυρίως επειδή δεν περιέχουν υδατάνθρακες με άμυλο! Τα φρούτα και τα λαχανικά είναι ωραία… δεν περιέχουν φυτικό οξύ, έχουν χαμηλό γλυκαιμικό φορτίο και μπορούν να φορτωθούν με βιταμίνες και μέταλλα. Ωστόσο, οι ωμές δίαιτες δεν περιέχουν μπιζέλια, πατάτες και δημητριακά και γι’ αυτό τόσα πολλά σκυλιά ευημερούν με αυτές!\n2. Δώστε στον σκύλο σας ποιοτικό και ισορροπημένο μαγειρευτό φαγητό\nΑυτό είναι δύσκολο γιατί πολλές μαγειρεμένες τροφές για σκύλους είναι γεμάτες με αμυλούχους υδατάνθρακες (ρύζι, βρώμη, κολοκύθα). Οι ωμές τροφές για σκύλους είναι πάντα καλύτερες από τις μεταποιημένες τροφές, οπότε αν μαγειρεύετε για το σκυλί σας, προσπαθήστε να διατηρήσετε τους υδατάνθρακες σε λιγότερο από το 10% της διατροφής του και να προσφέρετε στο σκυλί σας ποιοτικές ζωικές πρωτεΐνες και ωφέλιμα και ισορροπημένα λιπαρά.\n3. Δώστε στον σκύλο σας τροφές χαμηλές σε άμυλο\nΟι ξηρές τροφές χωρίς σιτηρά δεν λύνουν το πρόβλημα του αμύλου. Αντιθέτως μάλιστα οι ξηρές τροφές χωρίς σιτηρά μπορεί να έχουν υψηλότερη περιεκτικότητα σε άμυλο από τις κανονικές ξηρές τροφές… αντικαθιστώντας τα κοινά σιτηρά με πατάτες, μπιζέλια και όσπρια.\nΑυτό που χρειάζεται να βρείτε είναι μία ξηρά τροφή με τη μεγαλύτερη ποσότητα κρέατος και τη λιγότερη δυνατή ποσότητα αμυλούχων υδατανθράκων (με ή χωρίς σιτηρά) και αυτό σημαίνει όχι περισσότερο από 15-20%. Το πρόβλημα είναι ότι οι κατασκευαστές ξηρών τροφών για κατοικίδια δεν υποχρεούνται να σας πουν ακριβώς πόσους υδατάνθρακες έχουν οι τροφές τους και έτσι συχνά δεν το κάνουν! Αυτό μάλιστα τους δίνει την δυνατότητα να χρησιμοποιούν αυξημένο άμυλο στις τροφές τους.\nΕάν θέλετε να μάθετε πόσο άμυλο περιέχει η ξηρά τροφή του σκύλου σας επικοινωνήστε μαζί μας για να σας πληροφορήσουμε σχετικά!\nΕυτυχώς, είναι πολύ εύκολο να υπολογίσετε την ποσότητα υδατανθράκων στις ξηρές τροφές του σκύλου σας!\nΑναποδογυρίστε το σακί της ξηράς τροφής για σκύλους και θα βρείτε κάτι που ονομάζεται Guaranteed Analysis (Εγγυημένη ανάλυση). Αυτή είναι η εγγυημένη ελάχιστη ποσότητα ορισμένων θρεπτικών συστατικών στα τρόφιμα. Στη συνέχεια, βρείτε τα ποσοστά πρωτεΐνης, λίπους, υγρασίας και τέφρας και στη συνέχεια προσθέστε τα μαζί.\nΕάν η περιεκτικότητα σε τέφρα δεν αναφέρεται στην τροφή, απλώς χρησιμοποιήστε 7% για κροκέτες και 2% για κονσέρβες. Η περιεκτικότητα σε τέφρα μπορεί να ποικίλει, αλλά για τις περισσότερες ξηρές τροφές συνήθως κυμαίνεται από 5% έως 8%.\nΑφαιρέστε το σύνολο από 100 και αυτό θα σας δώσει το ποσοστό υδατανθράκων στην ξηρά τροφή του σκύλου σας.\nΑς δούμε μερικά τυχαία παραδείγματα… μια γνωστή συνηθισμένη ξηρά τροφή και μια γνωστή ξηρά τροφή χωρίς σιτηρά (δεν θα αναφέρουμε ποιες ακριβώς είναι).\nΟΛΙΣΤΙΚΗ ΞΗΡΑ ΤΡΟΦΗ ΣΚΥΛΟΥ ΜΕ ΣΙΤΗΡΑ\nΓεύμα βρώμης (γλυκαιμικό φορτίο) 17%\nΚριθάρι (γλυκαιμικό φορτίο) 16%\nΡύζι (γλυκαιμικό φορτίο) 44%\nΚαστανό ρύζι (γλυκαιμικό φορτίο) 29%\nΜέσος όρος γλυκαιμικού φορτίου 26%\nΕάν αναποδογυρίσετε το σακί της ξηράς τροφής σκύλου, θα βρείτε την «Εγγυημένη Ανάλυση». Ας συνδέσουμε λοιπόν τους αριθμούς.\n100 – (23 (πρωτεΐνη) + 12 (λίπος) + 10 (υγρασία) + 7 (τέφρα)) = 48% υδατάνθρακες\nΞΗΡΑ ΤΡΟΦΗ ΣΚΥΛΟΥ ΧΩΡΙΣ ΣΙΤΗΡΑ\nΑς δούμε ποια είναι η περιεκτικότητα σε υδατάνθρακες σε αυτή την γνωστή ξηρά τροφή σκύλου.\n100 – (24 (πρωτεΐνη) + 13 (λίπος) + 10 (υγρασία) + 10 (τέφρα)) = 43% υδατάνθρακες\nΜπορείτε να δείτε ότι και οι 2 ξηρές τροφές σκύλου έχουν υψηλή περιεκτικότητα σε υδατάνθρακες. Και πάλι, θα θέλατε να διατηρήσετε τους υδατάνθρακες κάτω του 15% (και αν αρχίσετε να διαβάζετε προσεκτικά τις ετικέτες των ξηρών τροφών θα δείτε ότι είναι ένα πολύ σπάνιο εύρημα)!\nΤΙ ΣΥΜΒΑΙΝΕΙ ΑΝ ΣΥΝΕΧΙΣΕΤΕ ΝΑ ΔΙΝΕΤΕ ΣΟΝ ΣΚΥΛΟ ΣΑΣ ΤΡΟΦΕΣ ΜΕ ΑΥΞΗΜΕΝΟΥΣ ΥΔΑΤΑΝΘΡΑΚΕΣ\nΤο χειρότερο πράγμα που μπορείτε να κάνετε είναι να συνεχίσετε να κάνετε αυτό που κάνετε επειδή το σκυλί σας «φαίνεται» να είναι υγιές. Είτε πρόκειται για εβδομάδες, μήνες ή χρόνια από τώρα, εσείς και ο κτηνίατρός σας πιθανώς δεν θα κάνετε τη σύνδεση μεταξύ των αλλεργιών του, του καρκίνου, των ηπατικών ή νεφρικών παθήσεων και της διάρκειας ζωής του, ενώ τον ταΐζετε με τροφές που έχουν συστατικά που μπορούν να προκαλέσουν μέχρι και πολύ σημαντικά προβλήματα υγείας, ειδικά όταν αυτά είναι υπερβολικά.\nΕάν η ξηρά τροφή σκύλου (κροκέτες) είναι το μόνο που μπορείτε να αγοράσετε, τότε προσπαθήστε να προσθέσετε λίγη ζωική πρωτεΐνη ή υγιεινά λίπος (όπως λάδι κάνναβης, αυγά ή ολόκληρα ψάρια) στη διατροφή του σκύλου σας… τουλάχιστον έτσι θα μειώσετε το γλυκαιμικό φορτίο και θα αντικαταστήσετε μερικές από τις ελλείπουσες βιταμίνες και μέταλλα . Αν όμως δεν κάνετε τίποτα, αργά ή γρήγορα θα αρχίσουν τα προβλήματα. Και πολλές φορές όταν τα συμπτώματα εμφανιστούν ίσως να είναι αργά.\nΠροτείνουμε λοιπόν να μην βασίζεστε μόνο στις εταιρείες παρασκευής τροφών για κατοικίδια για να σας πουν τι είναι σωστό για το σκυλί σας… ακόμη και οι καλύτερες εταιρείες πρέπει να ενδιαφέρονται για την οικονομική τους υγεία, προτού μπορέσουν ποτέ να λάβουν υπόψη την υγεία του σκύλου σας. Κάτι αντίστοιχο εξάλλου συμβαίνει και με εμάς τους ανθρώπους. Τα ποιοτικά και αληθινά συστατικά κοστίζουν χρήματα και πολλοί ιδιοκτήτες σκύλων δεν είναι διατεθειμένοι αυξήσουν σημαντικά το κόστος για την διατροφή του σκύλου τους. Ας ελπίσουμε ότι είστε μια εξαίρεση και θα αρχίσετε να βλέπετε πιο προσεκτικά τη σχέση μεταξύ της υγείας του σκύλου σας και των τροφίμων που του δίνετε. Εξάλλου είναι καλύτερα να δίνετε στον σκύλο σας έστω μερικές αληθινές τροφές που θα ενισχύσουν σημαντικά την υγεία του, από το να μην το κάνετε καθόλου!\nIn: ΕΠΕΞΕΡΓΑΣΜΕΝΕΣ ΤΡΟΦΕΣ, ΜΑΓΕΙΡΕΥΤΟ ΦΑΓΗΤΟ ΣΚΥΛΩΝ, ΝΕΑ ΑΡΘΡΑ\nTagged: ΑΜΥΛΟ ΣΕ ΤΡΟΦΕΣ ΣΚΥΛΟΥ, ΑΝΤΙΘΡΕΠΤΙΚΑ ΣΕ ΤΡΟΦΕΣ ΣΚΥΛΟΥ, ΛΕΚΤΙΝΕΣ ΣΕ ΤΡΟΦΕΣ ΣΚΥΛΟΥ, ΜΥΚΟΤΙΞΙΝΕΣ ΣΕ ΤΡΟΦΕΣ ΣΚΥΛΟΥ, ΥΔΑΤΑΝΘΡΑΚΕΣ ΣΕ ΤΡΟΦΕΣ ΣΚΥΛΟΥ, ΦΥΤΙΚΟ ΟΞΥ ΣΕ ΤΡΟΦΕΣ ΣΚΥΛΟΥ


Ερντογάν: Δεν είμαι βασιλιάς για να αποφασίσω για την θανατική ποινή - e-thessalia.gr\nΕρντογάν: Δεν είμαι βασιλιάς για να αποφασίσω για την θανατική ποινή\n26 Ιουλίου 2016, 08:30 26 Ιουλίου 2016\n«Η απόπειρα πραξικοπήματος ήταν το πιο κρίσιμο σημείο της πολιτικής μου ζωής», δήλωσε ο κ. Ερντογάν σε συνέντευξή του, απόψε, στο πρώτο κανάλι της γερμανικής τηλεόρασης ARD, η οποία δόθηκε στο προεδρικό παλάτι, στην ‘Αγκυρα. «Εκφράζω τη λύπη μου για την επίθεση εναντίον του λαού. Μια τέτοια κατάσταση δεν είχε ξαναζήσει το παλάτι», πρόσθεσε, και χαρακτήρισε τον αντίπαλό του, ιεροκήρυκα Φετουλάχ Γκιουλέν ο οποίος ζει στις ΗΠΑ, «τρομοκράτη». Αιτιολόγησε δε την άμεση αντίδραση της κυβέρνησης λέγοντας ότι υπάρχει μια οργάνωση που πρέπει να αντιμετωπιστεί σοβαρά και ότι η ταυτότητα των μελών της είναι γνωστή. «Επειδή ήταν γνωστοί, μπορούσαμε και να αντιδράσουμε γρήγορα. Εναντίον του Γκιουλέν αντέδρασε το κράτος», ισχυρίστηκε ο Τούρκος πρόεδρος και, απαντώντας σε ερώτηση σχετικά με ενδεχόμενη παράταση της κατάστασης έκτακτης ανάγκης που έχει κηρυχθεί για τρεις μήνες, διευκρίνισε ότι αυτό εξαρτάται από το πόσο γρήγορα θα εξομαλυνθεί η κατάσταση. «Πρέπει να δούμε. Αν υπάρξει εξομάλυνση, δεν χρειαζόμαστε άλλους τρεις μήνες», δήλωσε, ενώ όταν ρωτήθηκε τι σημαίνει για το μέλλον της χώρας του το γεγονός ότι μετά την απόπειρα πραξικοπήματος έχουν τεθεί σε διαθεσιμότητα περισσότεροι από 45.000 δημόσιοι λειτουργοί, ενώ 21.000 δάσκαλοι σε ιδιωτικά σχολεία έχουν χάσει την άδειά τους, ο κ. Ερντογάν απέρριψε την υπόθεση ότι η κατάσταση απειλεί το μέλλον της Τουρκίας. «Το υπουργείο Παιδείας θα διορίσει σύντομα 20.000-30.000 δασκάλους», εξήγησε, ενώ απέρριψε και τις εκτιμήσεις για οικονομική κρίση, τονίζοντας ότι η Τουρκία είναι σε καλύτερη κατάσταση από τις περισσότερες χώρες της ΕΕ.\nΠροηγούμενο ΆρθροΣταθερή η υγεία του κοριτσιού από το Βόλο που διακομίσθηκε με ελικόπτερο στη ΘεσσαλονίκηΕπόμενο ΆρθροΣε ύφεση η πυρκαγιά στην Χίο – Σε επιφυλακή όλο το βράδυ υπό τον φόβο των αναζωπυρώσεων


Αρχική / Θέατρο / Αναζητώντας τη Ραπουνζέλ… στο διαδίκτυο\nθα υποψιαστεί ότι τα υψίστης ασφαλείας αρχεία της Κλοπίδου κρύβουν πολλά μυστικά και θα προσπαθήσει να τα απoκαλύψει.Θα σπάσει τους πολύπλοκους κωδικούς που περιφρουρούν τον ηλεκτρονικό πύργο της; Θα καταφέρει άραγε να σώσει τη Ραπουνζέλ;\nΈνα έργο συναγερμός που δε θέλει να αποκοιμίσει τα παιδιά, αλλά να αφυπνίσει τη σκέψη τους, τη δίψα τους για αγάπη, ελευθερία και εθελοντισμό, επιχειρώντας να εισβάλει δημιουργικά στη ζωή και τα όνειρά τους. Ένα έργο που θα κρατήσει αμείωτο το ενδιαφέρον των μεγάλων παιδιών, συγκινώντας και κινητοποιώντας ταυτόχρονα τη σκέψη και την αισθητική των μικρότερων.\nΚοστούμια: Σοφία Κατσούρα\nVideo: Γιώργος Κολιός – Νίκος Δροσάκης\nΠαιδοψυχολόγος: Αλεξάνδρα Καππάτου\nΤραγούδι παράστασης: Λαυρέντης Μαχαιρίτσας.\nΠαίζουν: Ανδρέας Ορφανίδης, Ιάκωβος Παυλόπουλος, Κατερίνα Τεπελένα , Μαργαρίτα Βανδώρου, Μαριάννα Λουκάκη, Νατάσα Μαρματάκη, Στάθης Βούτος, Στέλιος Πετράκης\nΣτουρνάρη 32, Εξάρχεια, Τηλ: +302105223522\nΚυριακή: 11.00 & 15.00\nΤιμές εισιτηρίων 15€, 8€\nΑπό... μέχρι: 24.10.2010 έως 17.04.2011\nΤελευταία τροποποίηση στις Πέμπτη, 17 Μάρ. 2011 09:00\nΔιαβάστηκε 7010 φορές\nΠερισσότερα σε αυτή την κατηγορία: « Xάνσελ και Γκρέτελ Ερωτόκριτος »


Τα 50 δημοφιλέστερα Ελληνικά blogs: Αντ. Σαμαράς: Η Ελλάδα θα βγει πιο δυνατή από την κρίση\nΑντ. Σαμαράς: Η Ελλάδα θα βγει πιο δυνατή από την κρίση\nΑν όλα πάνε καλά, η Ελλάδα βάζει μπρος τις μηχανές για ανάπτυξη από το β' εξάμηνο του 2013, τονίζει ο πρωθυπουργός Αντώνης Σαμαράς σε συνέντευξή του στην εφημερίδα «Σημερινή.\n«Ελλάδα και Κύπρος πρέπει να εκπέμψουν Ελληνισμό σε όλο τον κόσμο», υπογραμμίζει ο Πρωθυπουργός, ο οποίος χθες το βράδυ έφτασε στην Κύπρο.\nΕξέφρασε την πεποίθηση ότι η Ελλάδα θα βγει από την κρίση πιο δυνατή και εξωστρεφής και επανέλαβε ότι Ελλάδα και Κύπρος μαζί μπορούν, αξιοποιώντας τους ενεργειακούς τους πόρους, να καταστούν ακόμα πιο δυναμικές, πιο αναπτυξιακές και ανταγωνιστικές.\n«Όνειρο μου είναι να ξεδιπλώσουμε μαζί τις αρετές μας για την ευημερία, την ασφάλεια και την ακτινοβολία του Ελληνισμού. Για την σταθερότητα και την ασφάλεια όλης της περιοχής μας», υπογραμμίζει ο Αντώνης Σαμαράς.\nΟ Πρωθυπουργός τόνισε ακόμα ότι οι προσωρινές οικονομικές δυσκολίες της Ελλάδας δεν αφέθηκαν να οδηγήσουν σε απομόνωση την χώρα και σε απώλειες στα εθνικά ζητήματα.\n«Ο λαϊκισμός στην Ελλάδα δεν κατάφερε να αποσταθεροποιήσει την χώρα» σημείωσε ο κ. Σαμαράς και πρόσθεσε ότι, παρά τις δυσκολίες που υπήρξαν το τελευταίο διάστημα, οι ίδιες οι σφυγμομετρήσεις έδειξαν πως «ο Ελληνικός λαός εκτιμά την δουλειά που κάναμε και δεν βλέπει να υπάρχει άλλη εναλλακτική λύση».\nΥποστήριξε, τέλος, ότι τα μεγάλα και διαχρονικά εθνικά θέματα «δεν κλείνουν άρον-άρον», αλλά «ωριμάζουν και λύνονται».\n«Όποιοι βιάζονται να κλείσουν υπό συνθήκες εξωτερικών πιέσεων τέτοια θέματα είναι πιθανότερο να τα αναπαράγουν», είπε.\nΣυνάντηση Σαμαρά - Χριστόφια\nΤα τρέχοντα θέματα που απασχολούν τις δύο χώρες, όπως το Κυπριακό και τα προγράμματα οικονομικής αναπροσαρμογής, βρέθηκαν στο επίκεντρο της συζήτησης που είχαν χθες ο πρωθυπουργός Αντώνης Σαμαράς και ο πρόεδρος Δημήτρης Χριστόφιας, κατά τη διάρκεια ιδιωτικού δείπνου.\nΤο δείπνο παρέθεσε ο κ. Χριστόφιας στην εξοχική του κατοικία στο Κελλάκι, κοντά στη Λεμεσό.\nΟ κ. Σαμαράς πραγματοποιεί επίσκεψη στην Κύπρο μετά από πρόσκληση της οικογένειας του τέως προέδρου Τάσσου Παπαδόπουλου, στο τέταρτο ετήσιο μνημόσυνο του οποίου είναι σήμερα το πρωί κεντρικός ομιλητής.\nΟ Πρωθυπουργός θα έχει επίσης στο ξενοδοχείο του χωριστές συναντήσεις με τον πρόεδρο της Βουλής Γιαννάκη Ομήρου και τον πρόεδρο του ΔΗΚΟ Μάριο Καρογιάν.\nΣτη συνέχεια, θα αναχωρήσει για το Μόναχο, όπου θα έχει συνάντηση και δείπνο εργασίας με τον πρωθυπουργό της Βαυαρίας και πρόεδρο του κόμματος των Χριστιανοκοινωνιστών (CSU), Χορστ Ζεεχόφερ.\nΑύριο, ο Πρωθυπουργός θα βρίσκεται στο Όσλο της Νορβηγίας, για την παραλαβή (μαζί με τους υπόλοιπους Ευρωπαίους ηγέτες) του βραβείου Νόμπελ Ειρήνης, που φέτος απονέμεται στην Ε.Ε..


radiobubble - news: MME: O χάρτης της διαπλοκής\nMME: O χάρτης της διαπλοκής\nΗ καταγραφή και μόνο του χάρτη διαπλοκής των ΜΜΕ στην Ελλάδα και ειδικότερα των σχέσεων των ιδιοκτητών τους με την κρατική εξουσία θα απαιτούσε ολόκληρο βιβλίο. Αν προσθέταμε και την ιστορική αναδρομή στις παραδοσιακές σχέσεις διαπλοκής, τότε θα γέμιζε βιβλιοθήκη. Χωρίς να αποτελούν αποκλειστικά ελληνικό φαινόμενο, οι σχέσεις εξουσίας-ΜΜΕ στη χώρα μας παρουσιάζουν το δικό τους ξεχωριστό ενδιαφέρον, για τον επιπλέον λόγο ότι η επίδραση των μεγάλων ΜΜΕ στην ίδια τη λειτουργία του πολιτεύματος έχει παρελθόν, παρόν (και μέλλον) και ένταση μοναδική για χώρα της Δύσης.\nΔεν θα αναλωθούμε σε ιστορικές αναδρομές, που εξηγούν ωστόσο σε μεγάλο βαθμό τη σημερινή πραγματικότητα καθώς και τη θέση των κυρίαρχων ΜΜΕ στο παρόν πολιτικό πλαίσιο. Αντί αυτού, θα αξιοποιήσουμε το «χάρτη» που επιμελήθηκε ο Νίκος Σμυρναίος τον περασμένο Απρίλιο, όπου αποτυπώνεται ο συσχετισμός των κυρίαρχων media με τις επιχειρηματικές ελίτ. Το διάγραμμα αυτό, ήρθε σε συνέχεια δύο προηγούμενων (1, 2), αποτυπώνοντας και τις αλλαγές που έχουν συμβεί στο ιδιοκτησιακό καθεστώς των ιδιωτικών ΜΜΕ και τις νέες σχέσεις μεταξύ εκδοτών-επιχειρηματιών τα τελευταία χρόνια.\nTα συμπεράσματα που προκύπτουν, σχετικά με τη γενική εικόνα που διαμορφώνεται από το 2008 έως σήμερα:\nΟι επιχειρηματικοί κλάδοι που ελέγχουν τη συντριπτική πλειονότητα του Τύπου είναι: εφοπλισμός, τράπεζες, κατασκευές.\nΠαραμένει σταθερή ή και ενισχύεται η παρουσία των εφοπλιστών στα ΜΜΕ, επεκτείνοντας παράλληλα τις δραστηριότητές τους στο Διαδίκτυο. Κάτι ενδεικτικό της πολύ μικρής έως ανύπαρκτης επίδρασης που είχε η οικονομική κρίση σε αυτήν την επιχειρηματική κατηγορία.\nΤέσσερις από τους κυριότερους ιδιοκτήτες ΜΜΕ είναι σήμερα υπόδικοι (Γιαννίκος, Κουρής, Κυριακίδης, Λαυρεντιάδης) για υποθέσεις απάτης ή για χρέη, ενώ ο ένας από αυτούς (Κυριακίδης) έχει διαφύγει στο εξωτερικό. Όπως επισημαίνει και ο Ν. Σμυρναίος: «οι καιροί είναι δύσκολοι ακόμη και για τέτοιου είδους πολυτάλαντους επιχειρηματίες».\nΕίναι εμφανής η συρρίκνωση των ΜΜΕ, μετά από εκατοντάδες απολύσεις και πολυάριθμα λουκέτα. Στις περισσότερες περιπτώσεις τα λουκέτα προέρχονται από τους λιγότερο έμπειρους εκδότες και εκείνους που εκμεταλλεύτηκαν την μινιτακή φούσκα της τελευταίας δεκαετίας. Κάποιοι εξ αυτών, όπως π.χ. ο Λ. Λαυρεντιάδης, βρέθηκαν από το ζενίθ της εκδοτικής τους δραστηριότητας, απότομα στο ναδίρ, μετά από αποκαλύψεις για παράνομες δραστηριότητες κακουργηματικού χαρακτήρα.\nΑνθούν τα «θυγατρικά» σχήματα, με όχημα μεγαλοδημοσιογράφους που υποστηρίζονται από εκδότες και επιχειρηματίες των media, και νέο πεδίο δράσης το Διαδίκτυο.\nΜπορεί οι εξελίξεις στα ΜΜΕ από την έναρξη της οικονομικής κρίσης ως σήμερα να είναι κατακλυσμιαίες, ωστόσο οι κύριοι πόλοι της ιδιωτικής ενημέρωσης παραμένουν σταθεροί. Παρά τα προβλήματα ρευστότητας, τη ραγδαία μείωση της διαφήμισης, τα επιδεινούμενα οικονομικά στοιχεία που δείχνουν σε κάποιες περιπτώσεις ακόμη και μη βιωσιμότητα, οι βασικοί «παίκτες» του μινιτακού σκηνικού παραμένουν οι ίδιοι. Τα ιδιωτικά ΜΜΕ υπήρξαν άλλωστε οι πρώτες επιχειρήσεις που υιοθέτησαν αποτελεσματικά τις νέες πρακτικές, πριν καν αυτές θεσμοθετηθούν με νομοθετικές διαδικασίες: μαζικές περικοπές μισθών, εξίσου μαζικές απολύσεις, ελαστικοποίηση σχέσεων εργασίας, διακοπή δραστηριοτήτων με συνοπτικές διαδικασίες κ.λπ. Ταυτόχρονα, είναι ενδεικτικό ότι αμέσως μετά την έναρξη αναχρηματοδότησης των τραπεζών, με την ολοκλήρωση του PSI, η ΤΗΛΕΤΥΠΟΣ (Mega Channel) βρέθηκε ανάμεσα στις πρώτες εταιρείες στις οποίες χορηγήθηκε εκ νέου δάνειο και μάλιστα αξίας δεκάδων εκατομμυρίων. Έτσι, παραμένουν σταθερά στις κυρίαρχες θέσεις τους οι επιχειρηματίες και εκδότες, Σ. Ψυχάρης, Φ. Μπόμπολας, Γ. Αλαφούζος, Μ. Κυριακού και η οικογένεια Βαρδινογιάννη, και αντίστοιχα ο ΔΟΛ, το συγκρότημα Σκάι/Καθημερινή, το Έθνος, το Mega Channel και ο ΑΝΤ1. «Όπως και πριν το 2008, οι κυρίαρχοι παίκτες αντλούν τον πλούτο και την επιρροή τους από δραστηριότητες οι οποίες είτε είναι άμεσα εξαρτώμενες από δημόσιο χρήμα όπως οι κατασκευές (Μπόμπολας), είτε έχουν μονοπωλιακή δομή όπως τα πετρελαιοειδή (Βαρδινογιάννης), είτε επιχαίρουν ιδιαίτερης μεταχείρισης από το κράτος (όπως οι εφοπλιστές Αλαφούζος και Κυριακού)».\nΠριν αναφερθούμε ειδικότερα σε συγκεκριμένους επιχειρηματικούς ομίλους και εκδοτικά συγκροτήματα(*), θα πρέπει να σταθούμε στο πώς διαμορφώθηκε και συντηρείται το πλαίσιο λειτουργίας των τηλεοπτικών καναλιών από την «απελευθέρωση» των συχνοτήτων το 1989 έως σήμερα, διότι γίνεται φανερός ο ρόλος των ιδιωτικών δικτύων και πώς τον αντιλαμβάνεται το πολιτικό σύστημα τα εικοσιπέντε αυτά χρόνια. Τυπικά, οι πρώτες αδειοδοτήσεις για τα κανάλια εθνικής εμβέλειας δίνονται απευθείας το 1993, από τον τότε υπουργό Προεδρίας Σωτήρη Κούβελα, ενώ, λίγο αργότερα, επί κυβερνήσεως ΠΑΣΟΚ, δίνονται άλλες δύο. Δεν έχει προηγηθεί ούτε έρευνα αγοράς, ούτε μελέτη που να διαπιστώνει τον αριθμό, το μέγεθος και τον τρόπο λειτουργίας των καναλιών, ακόμη και αυτών που εκπέμπουν σε εθνική εμβέλεια. Έκτοτε, δίνονται αποκλειστικά παρατάσεις «νομίμου λειτουργίας» στους ιδιωτικούς ραδιοτηλεοπτικούς σταθμούς, για τις οποίες το Ανώτατο Κυρωτικό Δικαστήριο έχει αποφανθεί ότι είναι παράνομες, κρίνοντας ότι αντιβαίνουν στην «θεσμική ανοχή» και αντίκεινται στο Σύνταγμα. Η απόφαση αυτή τυπικά έχει θέσει εκτός νόμου όλο το θεσμικό πλαίσιο λειτουργίας των ιδιωτικών σταθμών. Ωστόσο, οι κυβερνήσεις των τελευταίων ετών δεν έχουν λάβει καμία νομοθετική πρωτοβουλία, χρησιμοποιώντας το πρόσχημα ότι οι τηλεοπτικοί σταθμοί πληρώνουν για τη χρήση των δημόσιων συχνοτήτων που καταλαμβάνουν.\nΠαράλληλα, και ο βασικός εποπτικός φορέας και -υποτίθεται- ανεξάρτητος της Κυβέρνησης, το Εθνικό Συμβούλιο Ραδιοτηλεόρασης, λειτουργεί παράνομα. Σύμφωνα με τη νομοθεσία, τα μέλη του ΕΣΡ δεν μπορούν να επιλέγονται για περισσότερες από δύο τετραετείς θητείες, με δυνατότητα επέκτασης κατά 8 μήνες κάθε θητείας. Σήμερα όμως, με παράνομες αποφάσεις, όπως άλλωστε έχει ήδη αποφανθεί το Συμβούλιο της Επικράτειας, η θητεία κάποιων από τα μέλη του ΕΣΡ υπερβαίνει ακόμη και τα 11 χρόνια. Παρόλα αυτά, ακόμη και μέσα στο 2013 ψηφίστηκε νέος νόμος (4151/13) που παρατείνει τη θητεία των Ανεξάρτητων Αρχών, μεταξύ των οποίων και το ΕΣΡ, έως τον Ιούλιο.\n* Στο δεύτερο μέρος του άρθρου\nΣτα πλαίσια του αφιερώματος του radiobubble news στην Ελευθερία του Τύπου στην Ελλάδα\n● Αφιέρωμα, Γαλαξιάρχης, Διαπλοκή, Ελλάδα, ΜΜΕ, Νίκος Σμυρναίος ● Unknown ● 14:36


Ασύδοτοι: Γιατί οι άνδρες κοιτάζουν πρωτίστως και πάντα το στήθος μιας γυναίκας;\nΓιατί οι άνδρες κοιτάζουν πρωτίστως και πάντα το στήθος μιας γυναίκας;\nΕάν είστε άνδρας πρέπει να παραδεχτείτε ότι μόλις δείτε μια γυναίκα το βλέμμα σας χαμηλώνει διακριτικά...\nκαι πέφτει επάνω στο στήθος της. Εάν είστε γυναίκα, πρέπει να παραδεχτείτε ότι έχετε συλλάβει ανδρικά μάτια να είναι καρφωμένα στο στήθος σας. Και όμως επιστημονικά το ανδρικό βλέμμα επάνω στο στήθος μπορεί να εξηγηθεί\nστις 7/15/2014 01:57:00 μ.μ.\nΕτικέτες Άνδρας, Επιστήμη, Χρήσιμα


Riot: μια καλή ταινία με τον Charles Liddell και τον Dolph Lundgren - Dojang Club\nby Spyros Loumanis 27 Μαΐου, 2021 0165\n“Ο αστυνομικός Jack Stone ενορχηστρώνει σκόπιμα μια ληστεία τράπεζας προκειμένου να μπει στη φυλακή και να συναντήσει τον περιβόητο εγκληματία Balam. Ο Balam δεν είναι ένας κοινός κακοποιός, είναι ένας πονηρός και επικίνδυνος εγκληματίας που πίσω από τα κάγκελα της φυλακής ελέγχει την αστυνομία. Για τον Balam, η ζωή στη φυλακή, είναι απλά ένας τρόπος να καλύψει την αληθινή του φύση. Στην πραγματικότητα είναι ο βασιλιάς της πόλης. Το κελί του είναι ένα πολυτελές δωμάτιο, ειδικά φτιαγμένο γι αυτόν. Ακόμη όμως κι αν βρίσκεται περιτριγυρισμένος από τους πιστούς του μπράβους, δεν γνωρίζει πώς ο Jack έρχεται για να τον εκδικηθεί για τον φόνο της οικογένειας του. Μπορεί ο Balam να είναι σκληρός, άλλα ο Jack είναι σκληρότερος”.\nΑυτή είναι η υπόθεση της ταινίας που επιλέξαμε. Ο τίτλος της είναι “Riot” και βγήκε το 2015.\nΗ ταινία δεν είναι κακή. Κλασσική αμερικανιά, με πυροβολισμούς, μάχες, ληστείες, σκληρό ύφος, γεροδεμένους “καλούς”, άσχημους “κακούς” (να μην μπερδευόμαστε), φυλακές, όπλα, διεφθαρμένο διευθυντή και δήμαρχο, αποφασιστική δημοσιογράφο, ηρωική εκδίκηση, πολλές μάχες, αναμενόμενη εξέλιξη, προβλεπόμενο τέλος και με το βασικό μήνυμα “το καλό νικά”.\nΓιατί η ταινία έχει ενδιαφέρον;\nΟ πρωταγωνιστής Matthew Reese “Jack Stone” είναι πολύ γυμνασμένος, προφανώς με βάρη και αργός στις μάχες. Μην ξεχνάμε είναι ηθοποιός όχι μαχητής. Πάντως υποστηρίζει καλά τον ρόλο του. Συμπρωταγωνιστεί ο γνωστός Dolph Lundgren, αρκετά μεγάλος πια, έμπειρος πλέον μπροστά στην κάμερα. Περισσότερο παίζει τον ρόλο και λιγότερο μάχεται. Και το κάνει μια χαρά. Επίσης την κατάσταση βοηθά και η Danielle C. Ryan. Και αυτή δέρνει μερικές “κακές”. Παίζει καλά και στέκεται καλά στις μάχες, αν και θα προτιμούσαμε να έχει πιο στακάτες τεχνικές. Αλλά είπαμε είναι ηθοποιός.\nΟ βασικός λόγος να δει κανείς την ταινία, είναι ο ρόλος του πιο κακού από όλους, του Balam. Τον ρόλο αυτό παίζει ο Charles Liddell, πιο γνωστός ως Iceman. Ο Charles ήταν από τα μεγαλύτερα ονόματα του ΜΜΑ και από τους πρώτους ήρωές του. Παγκόσμια κλάση μαχητή, με πολλούς αγώνες στο ενεργητικό του σε ΜΜΑ (30 αγώνες, 21 νίκες, 9 ήττες) και Kickboxing (22 αγώνες, 22 νίκες). Ένας πραγματικά μεγάλος μαχητής.\nΕδώ κρατά τον ρόλο του κακού απρόσμενα καλά, προφανώς έχει παρακολουθήσει μαθήματα υποκριτικής. Στις σκηνές μάχης που συμμετέχει στο τέλος, την τελική μονομαχία για την κάθαρση, φαίνεται το τι ξέρει να κάνει. Αν και “κρατημένος” από τον σκηνοθέτη, οι τεχνικές του είναι καθαρές, γρήγορες, εστιασμένες, και με τέλειο συντονισμό. Μακράν πιο καλές από αυτές του πρωταγωνιστή Matthew Reese. Χάνει βέβαια, γιατί είναι άλλος ο πρωταγωνιστής και όπως είπαμε, το καλό πρέπει να νικήσει.\nΓενικά το έργο βλέπεται και δεν πειράζει αν καταλαβαίνουμε το τι θα γίνει, από τα πρώτα 10 λεπτά.\nΤα “συμπληρώματα” βοηθούν. Για nachos και μπύρα το βλέπω.\nAcceleration: μια ταινία με όλο τον καλό τον κόσμο\nSpyros Loumanis 24 Απριλίου, 2022\n“The Bloody Blade of King Lanling”: μια ταινία για την Κυριακή\nSpyros Loumanis 13 Φεβρουαρίου, 2022 13 Φεβρουαρίου, 2022


Η αγάπη του ανθρώπου για τα χρήματα…\nΤην / Το Σαβ Δεκ 29, 2012 2:16 am\nΗ αγάπη του ανθρώπου για τα χρήματα… (ιστορία με ηθικό δίδαγμα)\nΟδηγώντας σε μια μεγάλη λεωφόρο, μπροστά στα μάτια μιας κυρίας έγινε ένα τροχαίο ατύχημα, με αποτέλεσμα να τραυματισθεί σοβαρά ένας νέος. Με τη βοήθεια κάποιων ανθρώπων, έβαλαν στο αυτοκίνητο της το παλικάρι, περιπου 20 ετών, να το μεταφέρει στο εφημερεύον νοσοκομείο.\nΤο παλικάρι αιμορραγούσε, η κυρία έφτασε στο νοσοκομείο όσο πιο γρήγορα μπορούσε. Οι τραυματιοφορείς της βάρδιας το πήραν μέσα. Μπήκε μαζί τους και η κυρία, για να μάθει ποιος είναι και να ειδοποιήσει τους συγγενείς του. Οι γιατροί της βάρδιας διέγνωσαν πως έπρεπε να μπει επειγόντως στο χειρουργείο. Ειδοποίησαν τον διάσημο χειρουργό, ο οποίος για να τον χειρουργήσει ήθελε 1000 δολάρια. Το είπαν στην κυρία η οποία τους είπε τι ακριβώς συνέβη και ότι δεν γνώριζε το παλικάρι.\nΕξήγησαν στον μεγαλογιατρό αλλά αυτός ανένδοτος, ήθελε τα χρήματα. Η κυρία βλέποντας το παλικάρι να αργοπεθαίνει είπε: Ξεκινήστε να το σώσετε και πάω να σας φέρω τα χρήματα. Η κυρία πράγματι έφερε τα χρήματα και τότε ήρθε ο γιατρός.\nΌμως τι ειρωνεία!! Τι οδυνηρό παιχνίδι του φύλαξε αυτή τη νύχτα η αγάπη του για τα χρήματα. Με το που είδε το παλικάρι, έμεινε ακίνητος, κιτρίνισε, άσπρισε πήρε το χρώμα του νεκρού. Έπεσε πάνω στο παιδί ουρλιάζοντας. Και το παιδί είπε τις τελευταίες του λέξεις:\n- Πατέρα με σκότωσες και ξεψύχησε…\n- Πάρ’τα, να κάνεις την κηδεία του παιδιού σου.\nblogs.sch.gr ΑΜΠΑΤΖΟΓΛΟΥ ΙΩΑΝΝΗΣ


Hellenic Volleyball League - Η Λαμία το προβάδισμα, ο Ηρακλής τη νίκη με 3-2\nΗ Λαμία το προβάδισμα, ο Ηρακλής τη νίκη με 3-2\nΟ Γ.Σ.Λαμία προηγήθηκε δύο φορές στα σετ με 1-0 και 2-1 σετ αλλά ο Ηρακλής πήρε τη νίκη με 3-2 στο ντέρμπι επιβίωσης στο «Χαλκιοπούλειο» που συνδυάστηκε με το ντεμπούτο του Γιάννη Ορφανού στον πάγκο του «γηραιού».\nO Hρακλής με πρώτο σκόρερ τον Παλέντζα και πολύ καλό μπλοκ που του απέφερε 18 μπλοκ σημείωσε την δεύτερη νίκη του και μάλιστα εκτός έδρας στο πρωτάθλημα Volley League «Πάμε Στοίχημα». Η Λαμία παρότι βρέθηκε να χάνει στο 3ο σετ με 16-10 έκανε ανατροπή και προηγήθηκε 2-1 σετ κατακτώντας τον πρώτο της βαθμό αλλά όχι και την πρώτη της νίκη μετά από 8 αγωνιστικές.\n3ο σετ: 1-8, 10-16, 21-20, 31-29\n4ο σετ: 7-8, 14-16, 17-21, 22-25\n5ο σετ: 2-5, 4-10, 6-12, 10-15\n*Οι πόντοι της Λαμίας προήλθαν από 7 άσσους, 18 επιθέσεις, 13 μπλοκ και 29 λάθη αντιπάλων και του Ηρακλή προήλθαν από 5 άσσους, 55 επιθέσεις, 18 μπλοκ και 33 λάθη αντιπάλων\nΤα σετ: 2-3 (25-20, 21-25, 31-29, 22-25, 10-15)\nΛΑΜΙΑ (Ντραγκίεφ): Λέσκε 8 (6/10 επ, 2 άσσοι), Χέντσι 9 (9/19 επ), Αραούγιο 11 (8/30 επ, 3 μπλοκ, 33% υπ - 24% άριστες), Χάκγουρθ 24 (19/38 επ, 3 άσσοι, 2 μπλοκ), Μαδούρας 7 (2/8 επ, 5 μπλοκ), Αγγελόπουλος 2 (1/2 επ, 1 μπλοκ) / Τσιράκης (λ, 45% υπ - 26% άριστες), Καρβούνης 1 (1 άσσος), Δημητριάδης, Καπίρης 17 (14/27 επ, 1 άσσος, 2 μπλοκ, 42% υπ - 21% άριστες), Παπαθωμόπουλος.\nΗΡΑΚΛΗΣ (Ορφανός): Χατζηηλιάδης 11 (10/24 επ, 1 μπλοκ, 43% υπ - 39% άριστες), Παλέντζας 27 (23/58 επ, 3 άσσοι, 1 μπλοκ), Στίγγας 15 (6/11 επ, 8 μπλοκ), Πέντσεφ 3 (1/3 επ, 1 άσσος, 1 μπλοκ), Γάτσης 14 (11/18 επ, 3 μπλοκ), Στεφανίδης 4 (3/10 επ, 1 μπλοκ, 67% υπ - 56% άριστες) / Παπαδημητρίου (λ, 43% υπ - 40% άριστες), Πιπέργιας 3 (3 μπλοκ), Μαυροβουνιώτης 1 (1/7 επ, 44% υπ - 28% άριστες).\nΟ προπονητής της Λαμίας Πέτιο Ντραγκίεφ είπε: «Κάναμε ένα ακόμα βήμα αλλά δεν είναι αρκετό. Γυρίσαμε το 3ο σετ αλλά κάναμε και εύκολα λάθη. Η κατάσταση σίγουρα είναι δύσκολη αλλά δεν τα παρατάμε. Θα κάνουμε ότι μπορούμε για να επιτευχθεί ο στόχος της παραμονής».\nΟ νέος προπονητής του Ηρακλή Γιάννης Ορφανός είπε: «Είναι νίκη ψυχολογίας και ουσίας. Μας στεναχωρεί ο τρόπος που χάσαμε το 3ο σετ διότι θα μπορούσαμε να είχαμε νικήσει 3-1 και να είχαμε πάρει το τρίποντο. Δυστυχώς κολλήσαμε σε δύο περιστροφές και χάσαμε ένα μεγάλο προβάδισμα στο 3ο σετ. Είχαμε δύσκολη εβδομάδα και αυτή η νίκη είναι βάλσαμο για όλους. Κρατάμε το δίποντο και συνεχίζουμε».\nMore in this category: « Ο Φοίνικας με όπλο το μπλοκ 3-1 τη Λαμία στο Χαλκιοπούλειο Πρώτη νίκη η Λαμία, 3-0 στο ντέρμπι της επιβίωσης με την Παναχαϊκή »


Ο κορωνοϊός δείχνει τα «δόντια» του και στο μπάσκετ - trikalaIN\nΟ κορωνοϊός δείχνει τα «δόντια» του και στο μπάσκετ\nΟ Παναθηναϊκός, νικώντας Λαύριο και… κορωνοϊό, πήρε την πρόκριση στο Final 4 του Κυπέλλου Ελλάδας (18-20/2, Ηράκλειο). Κόντρα στο συγκρότημα του Χρήστου Σερέλη, που προερχόταν από την πρόκρισή του στην επόμενη φάση του BCL, χωρίς τον Δημήτρη Πρίφτη στον πάγκο τους αλλά και τους Εβανς και Σαντ Ρος, οι «πράσινοι» νίκησαν άνετα με 93-69.\nΜε ροτέισον και τους Ελληνες παίκτες του να πρωταγωνιστούν, ο Παναθηναϊκός δεν άφησε περιθώρια αντίδρασης στο Λαύριο, από το οποίο ήταν εμφανής η απουσία του Τάισον Κάρτερ, που αποτελεί παρελθόν από την ομάδα και θα συνεχίσει την καριέρα του στη Ζενίτ.\nΟ Νέντοβιτς με 15 πόντους (5/8 τρίποντα) όποτε χρειάστηκε έδωσε τη διαφορά που ήθελαν οι γηπεδούχοι, με το Λαύριο να προσπαθεί να τη «μαζέψει» αρκετές φορές αλλά να μην το καταφέρνει κάτω από τους 10 πόντους. Ο Μποχωρίδης με 4/4 τρίποντα ακολούθησε σε απόδοση, όπως και ο Παπαγιάννης (10 π., 8 ρ.). Οι Κακλαμανάκης (14 π.) και Μουτράτος (11 π.) ξεχώρισαν για το Λαύριο.\nΤην πρόκριση στα προημιτελικά πήρε και η ΑΕΚ, που την Κυριακή παρατάχθηκε με οκτώ παίκτες, αποδεκατισμένη από τον κορωνοϊό, αλλά έχοντας σε μεγάλη μέρα τον Μπράιαν Ανγκόλα (31 π., 9 ρ.) επικράτησε με 90-77 του Περιστερίου.\nΗ Ενωση βρίσκεται κοντά σε συμφωνία για την επιστροφή των Κιθ Λάνγκφορντ και Μάρκους Σλότερ που μπορούν να παίξουν άμεσα, παρότι υπάρχουν ban σε ισχύ, την ώρα πάντως που απειλείται με αφαίρεση τριών βαθμών από το πρωτάθλημα λόγω των οφειλών της σε Αγγέλου, Λοτζέσκι και Ματσιούλις.\nΤο τρίτο εισιτήριο πήρε ο Ολυμπιακός, που δεν συνάντησε κανένα εμπόδιο στο ΣΕΦ κόντρα στον Ιωνικό, νικώντας με 110-85, με την ΚΑΕ ωστόσο να ανακοινώνει συνολικά πέντε κρούσματα COVID-19 που θέτουν εν αμφιβόλω την αυριανή αναμέτρηση με την ΤΣΣΚΑ για την Ευρωλίγκα.\nΟ τέταρτος προημιτελικός, ανάμεσα στον Προμηθέα και στον ΠΑΟΚ, αναβλήθηκε λόγω κρουσμάτων στην ομάδα της Θεσσαλονίκης και θα οριστεί σε νέα ημερομηνία.


200 μέτρα παράνοιας. Του Ηρόδοτου Μιλτιάδους\nΗ οδός Μάρκου Δράκου ή ο δρόμος του Λήδρα Πάλας.\nΠρόκειται για μια οδό 200 μέτρων πολύ γνωστή σε όσους Ελληνοκυπρίους και Τουρκοκυπρίους μεταβαίνουν συχνά στο άλλο κομμάτι της πατρίδας τους. Κι όμως, όσες φορές και να διανύσει κανείς εκείνα τα 200 μέτρα, από το ένα φυλάκιο μέχρι το άλλο, δεν παύουν ποτέ να εκπλήσσουν και να φανερώνουν την παράνοια του κυπριακού προβλήματος και της σημερινής κατάστασης, αλλά και της ανάγκης αυτό το στάτους να αλλάξει.\nΉταν βράδυ Πέμπτης, Οκτώβριο του 2016, όταν διένυσα εκείνα τα γνώριμα 200 μέτρα, επιστρέφοντας από ένα δείπνο με συνάδελφους Τουρκοκυπρίους αθλητικογράφους προς το αυτοκίνητο μου, το οποίο άφησα σε ένα σχεδόν άδειο χωράφι. Και, μόνο όταν έκατσα στο κάθισμα του οδηγού και άφησα το μυαλό μου ελεύθερο, συνειδητοποίησα ότι σε εκείνα τα 200 μέτρα που μόλις περπάτησα αντίκρισα εικόνες που με προβλημάτισαν, εκνεύρισαν, χαροποίησαν, ενθουσίασαν και απογοήτευσαν. Μία εναλλαγή συναισθημάτων που δυστυχώς μόνο αυτή η ακραία κατάσταση, της μοιρασμένης Κύπρου, μπορεί να μας προκαλέσει.\n200 μέτρα βορειότερα και πέντε λεπτά νωρίτερα… Την ώρα που δείχνω το διαβατήριο μου, για να περάσω απλά από το ένα κομμάτι της πατρίδας μου στο άλλο, οι Τουρκοκύπριοι αστυνομικοί δεν μου δίνουν ιδιαίτερη σημασία. Η προσοχή τους είναι στην τηλεόραση και στο ματς της Εθνικής Τουρκίας για τα προκριματικά του Μουντιάλ. Η Τουρκία έχανε.\nΛίγα μέτρα πιο κάτω μπάλες από σανό βρίσκονται στην άκρη του δρόμου, έτοιμες να στηθούν για την επερχόμενη σούπερ ειδική του Ράλι Κύπρος. Ένας αθλητικός αγώνας που ενώνει, όπου τα αυτοκίνητα, μέσα σε 5-6 δευτερόλεπτα, από το roundabout του Μάρκου Δράκου βρίσκονται στο γήπεδο της Τσετίνκαγια, χωρίς διατυπώσεις και διαβατήρια, όπως αυτό που έδειξα ένα λεπτό νωρίτερα…\nΤην ίδια στιγμή ο ήχος από το Σπίτι της Συνεργασίας τραβάει την προσοχή. Απέναντι από το γεμάτο τρύπες σφαιρών ξενοδοχείο δεκάδες νεαροί, Ελληνοκύπριοι και Τουρκοκύπριοι -χωρίς ασφαλώς να είναι εφικτό να διακριθούν ποιοι είναι ποιοι- να διασκεδάζουν σε κάποια μπουάτ. Μια ζωντανή μπάντα παίζει ροκ, ο κόσμος ξεχειλισμένος μέχρι το δρόμο, με μπύρες στο χέρι. Μία γιορτή, σε αντιδιαστολή με την «νέκρα» της γύρω περιοχής.\nΜερικά μέτρα πιο κάτω ένας πιτσαδόρος περιμένει στην πύλη του Λήδρα Πάλας. Την ώρα που περνούσα από δίπλα του, ένας κυανόκρανος -ντυμένος με κοντά και σανδάλια- του ανοίγει και πηγαίνει να τον πληρώσει. Πίσω του το Λήδρα Πάλας, βάση πλέον των Ηνωμένων Εθνών, με τις τρύπες στους τοίχους να θυμίζουν τις μάχες που έγιναν στην περιοχή πριν από δεκαετίες.\nΓυρίζω το κεφάλι μου απέναντι, προς το Chateau, όπου ένα τηλεοπτικό κανάλι έχει εκδήλωση παρουσίασης του φετινού του προγράμματος. Σε αντίθεση με την μπουάτ, εδώ ο κόσμος είναι ντυμένος πολύ πιο επίσημα και η μουσική είναι εντελώς διαφορετική. Πιο χαλαρή και σαφώς… λιγότερο ροκ.\nΠερνάμε από το φυλάκιο της κυπριακής αστυνομίας, όπου οι αστυνομικοί ίσα που γύρισαν να μας κοιτάξουν. Τους χαιρετάμε, χωρίς να σταματήσουμε. Πίσω τους παίζει στην τηλεόραση κάποιο σίριαλ του MEGA -δεν ξέρω πάντως αν είναι τούρκικης παραγωγής.\nΛίγα λεπτά μετά ήμουν ήδη στη λεωφόρο Μακαρείου και σκεφτόμουν τις εικόνες που μόλις είδα, στα 200 εκείνα μέτρα της παράνοιας. Από την εναλλαγή των συναισθημάτων επιλέγω να κρατήσω αυτήν της ελπίδας για τη μελλοντική ενωμένη μας πατρίδα, όπως την είδα έξω από το πάρτι στο Σπίτι της Συνεργασίας. Όπου οι Κύπριοι θα απολαμβάνουν, παρέα, μουσική και μπύρα, χωρίς διαβατήρια και κειμήλια πολέμου να τους χωρίζουν.\nPrevious Article Πώς να εξηγήσω στην κόρη μου την κατοχή; Του Ηρόδοτου Μιλτιάδους


Reviews This is the Police 2\nThis is the Police 2 Hot\nΗ βία είναι το επάγγελμα μας.\nΕίναι ευτύχημα το ότι οι gamers είμαστε μεγάλοι κουβαρντάδες και έχουμε πλέον ένα μέσο για να παρέχουμε ενεργή υποστήριξη στους επίδοξους game designers, το Kickstarter. Στα στούντιο ανάπτυξης που ξεφυτρώνουν σαν τα μανιτάρια τα τελευταία χρόνια, η Λευκορωσία προσέθεσε την Weappy, ένα όνομα που θα μας απασχολήσει πολύ τα επόμενα χρόνια. Με την ενεργή συμμετοχή του κόσμου στο Kickstarter, η Weappy ανέπτυξε πρόπερσι το This is the Police, ένα πρωτότυπο game διαχείρισης πόρων με συναρπαστικό σενάριο.\nΜόνο με 35 χιλιάδες δολάρια στην τσέπη, οι δημιουργοί του This is the Police κατόρθωσαν να σχεδιάσουν ένα πολυεπίπεδο game με πολιτικές δολοπλοκίες, σκοτεινές συμφωνίες με την μαφία, άπειρα εγκλήματα, διάσημο voice actor και ατελείωτες προκλήσεις για τα gaming skills μας. Η υποδοχή που του έγινε από τον κόσμο ήταν αρκετά ενθουσιώδης αλλά δεν σκέπασε τις (πολλές) φωνές εκείνες που παραπονέθηκαν για τα επαναλαμβανόμενα σημεία του gameplay. Δύο χρόνια μετά, υποδεχόμαστε φέτος το sequel του, το οποίο αποτελεί την ευκαιρία της Weappy να σωπάσει τους παραπονιάρηδες και να μας προφέρει άλλη μια ξεχωριστή εμπειρία.\nΜπάτσος ή Αλήτης;\nTo This is the Police 2 είναι η συνέχεια του έπους του Jack Boyd. Για την μεγιστοποίηση της απόλαυσης του εμείς οι game doctors συνιστούμε το παίξιμο του πρωτότυπου. Η υποδοχή μας στον κόσμο του έγινε από μια μακριά σειρά cinematics, η οποία μας έκανε να αναρωτιόμαστε αν παίζουμε Adventure με ελάχιστα interactive στοιχεία. Η κινηματογραφική εισαγωγή μοντάρεται πολύ εύκολα στο μυαλό μας σαν μια ταινία που ρίχνει κάποιο φως στο παρελθόν του πρωταγωνιστή. Η εξαιρετική ιδέα της συγγραφής ενός γράμματος του Jack προς τα παιδιά του είναι μια βαθιά βουτιά στην ψυχολογία του, μια ευκαιρία να τον κατανοήσουμε. Τα cinematics και το γράμμα καλύπτουν τα κενά εκείνων που δεν έπαιξαν το πρωτότυπο αλλά αφήνουν ένα σημαντικό κενό, την ταύτιση με τον ήρωα. Οδηγώντας τον στον This is the Police, ο Jack Boyd γίνεται κτήμα μας, δικός μας άνθρωπος, παλιός γνωστός συνδεδεμένος με δυνατές εμπειρίες. Αν τώρα το sequel αποτελέσει την αφετηρία μας στην ιστορία του, ο βασανισμένος μπάτσος είναι ένας φρέσκος ήρωας που πλάθεται ενόσω περνούν οι in game μέρες.\nΑρκετά λεπτά αφηγηματικών και σχεδιαστικών απολαύσεων μετά την έναρξη του game, το τοπίο ξεδιαλύνεται με την σταδιακή αποκάλυψη όλων των game mechanics. Στα μάτια του έμπειρου user το gameplay τεμαχίζεται άμεσα σε τρία διακριτά κομμάτια, Tactical, management και αποστολές με πολλαπλές επιλογές σε στυλ Μοναχικού Λύκου. Κανένα tutorial δεν μας ενημερώνει για τις λεπτομέρειες του κάθε τμήματος, τις μαθαίνουμε μόνοι μας βασιζόμενοι στο gaming experience που έχουμε συσσωρεύσει. Της ανάλυσής τους προηγείται η έντονη απόλαυση που αποκομίσαμε από το σενάριο. Η πόλη του Sharpwood που φιλοξενεί την νέα μας περιπέτεια είναι ένα παγωμένο μέρος όπου κυριαρχεί η παρανομία και η σκληρότητα. Θυμηθήκαμε τα στατιστικά εγκληματικών περιστατικών του Cobra με τον Stallone, αντιμετωπίζοντας ένα σωρό εγκλήματα στην διάρκεια της κάθε μέρας από πωρωμένους εγκληματίες, δυστυχισμένα ανθρώπινα όντα και άτομα που βρέθηκαν στην άλλη πλευρά του νόμου από ένα γύρισμα της τύχης. Η απόλαυση που αποκομίζουμε από τις εγκληματικές υποθέσεις είναι εφάμιλλη της ιστορίας του Jack Boyd που εξελίσσεται από μέρα σε μέρα. Οι σχέσεις του με την γυναίκα που τον τοποθέτησε σε διοικητική θέση είναι τεταμένες και η αναγκαστική συμβίωσή τους θυμίζει βόμβα έτοιμη να εκραγεί από στιγμή σε στιγμή. Νέοι χαρακτήρες μπαίνουν αδιάκοπα στο προσκήνιο και δημιουργούν αναταράξεις. Η πλοκή είναι ισάξια ενός film noir, ενός βιβλίου του James Elroy όπου το έγκλημα και η διαφθορά κυριαρχούν σε όλα τα επίπεδα της κοινωνίας και, πολύ περισσότερο, στους υπηρέτες του νόμου. Ερεθίζει το ενδιαφέρον μας μέχρι τέλους και ικανοποιεί τις αφηγηματικές μας απαιτήσεις.\nΑναλαμβάνοντας την διαχείριση ολόκληρου αστυνομικού σώματος μάθαμε να ζυγιάζουμε τους υποτακτικούς μας με βάση τα skills και την συμπεριφορά τους. Αρκετοί δήλωσαν από την πρώτη στιγμή υποταγή στην εξουσία μας, η οποία οπτικά διακρίνεται από το χαρακτηριστικό πλατύγυρο καπέλο των Αμερικανών αστυνομικών. Οι ασκεπείς αστυνομικοί απαιτούν ιδιαίτερη μεταχείριση μέχρι να τους φέρουμε στα νερά μας. Στις τακτικές αποστολές αρνούνται να εκτελέσουν τις διαταγές μας και ενεργούν αυτόνομα. Εκεί δημιουργείται απίστευτο χάος αλλά, χάρη σε αυτούς, μάθαμε πόσο καλά λειτουργεί το A.I. Οι ατίθασοι μπάτσοι μας είναι πολύ επιθετικοί στο πεδίο της μάχης. Κυνηγούν τους αντιπάλους με σκοπό να τους σκοτώσουν, όχι να τους ακινητοποιήσουν. Χρησιμοποιούν το cover mechanic κατά κόρον και δεν επιχειρούν επίθεση προτού βεβαιωθούν ότι η βολή τους θα έχει μεγάλες πιθανότητες επιτυχίας.\nΌσο μας άρεσε η τυχοδιωκτική τους δράση στο πεδίο, τόσο μας εκνεύρισε η συμπεριφορά τους στα περιστατικά και στην επιλογή της καθημερινής βάρδιας. Σκάει έγκλημα σε μια γειτονιά και τους διατάζουμε να πάνε παρέα με πιστούς μπάτσους για να το ξεδιαλύνουν. Αντί να υπακούσουν, αρχίζουν τις... τσαχπινιές. “Δεν πάω με αυτόν γιατί βρωμάει, δεν πάω με εκείνον γιατί είναι ψοφίμι, δεν πάω με τον άλλον γιατί είναι αχώνευτος”. Στην επιλογή βάρδιας τα ίδια. “Σιγά μην σου δουλεύω κάθε μέρα, για ποιόν με πέρασες;”. Η αντιδραστική συμπεριφορά εμφανίζεται και στους πιστούς βοηθούς μας, απλά οι τυχοδιώκτες την εμφανίζουν συχνότερα. Εκτός από αστυνομικό δαιμόνιο πρέπει να επιδείξουμε και γνώσεις στην ψυχολογία για να φέρουμε βόλτα τους ένστολους μας. Οι γελοίες δικαιολογίες που εφευρίσκουν για να λουφάρουν από το καθήκον μας τσαντίζουν αλλά τις ανεχόμαστε μόνο όταν θέλουμε να ανέβουμε στην εκτίμησή τους. Παίζοντας τον καλό – κακό μπάτσο στις βάρδιες και τα περιστατικά, φροντίζουμε να βελτιώσουμε τις σχέσεις μας με το προσωπικό και να μην φύγει κανένας. Ελάχιστες φορές απαυδήσαμε με άτομα τόσο πολύ ώστε να τα στείλουμε κλοτσηδόν στην ομάδα της Lilly, ουσιαστικά να τα απολύσουμε. Οι απολυμένοι ήταν πάντοτε μπάτσοι με χαμηλό rating και ανύπαρκτα skills.\nΗ παρηκμασμένη των Μπάτσων Σχολή\nΕκτός από την περίεργη ιδιοσυγκρασία τους, οι αστυνομικοί μας έχουν και βίτσια όπως είναι το ποτό, βίτσια που πρέπει να θεραπεύσουμε προτού εξελιχθούν σε τραγωδία. Στην αρχή της διοίκησής μας είμαστε άπειροι και δεν καταλαβαίνουμε τι ρόλο βαράει το εικονίδιο των ξεχειλισμένων ποτηριών δίπλα σε φωτογραφία μπάτσου. Οι αλκοολικοί ένστολοι μας προειδοποιούν ότι έχουν πιει τον άμπακο πριν αρχίσει η βάρδια τους. Αδιαφορήσαμε γελώντας με την προειδοποίηση. Στην διάρκεια της ημέρας στείλαμε έναν αστυνομικό να κανονίσει επείγον περιστατικό μαζί με δύο συναδέλφους του. Ο τύπος ήταν πιόμα και, αντί να οδηγήσει το υπηρεσιακό αμάξι στον τόπο του εγκλήματος, το οδήγησε στον πλησιέστερο τοίχο. Με μια κίνηση χάσαμε τρεις αστυνομικούς και αποφασίσαμε ότι δεν θα ανεχτούμε αλκοολίκια στο τμήμα. Όποτε βλέπουμε “βαρελόφρονα” αστυνομικό τον παραπέμπουμε σε ένα συνεργάτη μας για να περιποιηθεί τον εθισμό του. Εκτός από το πιοτί και ένα ρουφιάνο που πληρώναμε για να καρφώνει τους συναδέλφους του, δεν αντιμετωπίσαμε άλλα προσωπικά προβλήματα των υποτακτικών μας. Είναι κρίμα μέσα σε τόσο πλούσιο και ρεαλιστικό gameplay να απουσιάζουν το μετατραυματικό στρες και η κατάχρηση ουσιών που συντροφεύει όλα τα σώματα ασφαλείας και τον στρατό.\nΤο να παίζουμε Κλέφτες και Αστυνόμους και να είμαστε μόνιμα στο δεύτερο στρατόπεδο θα ήταν βαρετό, γι’ αυτό εδώ πηγαινοερχόμαστε στα δύο στρατόπεδα και ας φοράμε στολή.\nΗ συμπεριφορά του προσωπικού χρωματίζει τον καθένα ξεχωριστά, χαρίζει προσωπικότητα στις άψυχες φωτογραφίες που αντικρίζουμε και μας κάνει να νοιαζόμαστε για όλους. Νοιαζόμαστε περισσότερο για τους μπάτσους με υψηλό rating και τερματισμένα skills γιατί αποτελούν την εμπροσθοφυλακή μας σε όλες τις καταστάσεις. Το rating ανεβαίνει μόνο με ένα τρόπο, ως ανταμοιβή της επιτυχίας του αστυνομικού στο περιστατικό που ανέλαβε. Κοιτάζοντας αφ’ υψηλού τον χάρτη του Sharpwood βλέπουμε περιστατικά να σκάνε δεξιά και αριστερά υπό μορφή pop up μηνυμάτων. Η βαρύτητα των περιστατικών μετράται από το συνολικό rating των αστυνομικών που στέλνουμε για να τα διαχειριστούν. Στις πρώτες μέρες τα ratings είναι απαλά και μπορούν να τα καλύψουν ακόμα και οι φουκαράδες του τμήματος. Στην συνέχεια, τα ratings ξεπερνούν το χιλιάρικο ανά περιστατικό, αναγκάζοντάς μας να στέλνουμε μπουλούκι αστυνομικών σε μια ληστεία ή σε περίπτωση υπαίθριας πορνείας και να μένουμε χωρίς προσωπικό για καταστάσεις που ενέχουν δολοφονίες.\nΓια να αποφύγουμε το διαφαινόμενο Βατερλό κάνουμε διαδοχικά loads έως ότου πετύχουμε το τέλειο σκορ, την κάλυψη όλων των περιστατικών. Το game δεν κάνει save μέσα στην ημέρα αλλά στην αρχή της με checkpoints. Η τυχαιότητα είναι αισθητή ακόμα και όταν επαναλαμβάνουμε την ημέρα. Άτομα μπορεί να πεθάνουν, διαφορετικά περιστατικά ξεπηδούν από δω και κει, διαφορετικοί μπάτσοι αποφασίζουν να τα “ξύσουν” απουσιάζοντας από την βάρδια. Η ποικιλία των περιστατικών είναι μεγάλη αλλά όχι τόσο ώστε να μην απομνημονεύσουμε αρκετές αποστολές οι οποίες είναι “λάθος συναγερμός”. Με την γνώση αυτή, κατανέμουμε αποτελεσματικότερα τις δυνάμεις μας ώστε να καλυφθούν όλες οι περιστάσεις. Τα loads επιβάλλονται και για να διατηρήσουμε ανέπαφο το αστυνομικό σώμα μας. Ποτέ δεν ξέρουμε αν στο επόμενο περιστατικό κάτσει μια στραβή και χάσουμε έναν μπάτσο με τεράστιο rating που είναι αδύνατο να αναπληρωθεί επί πολύ καιρό. Σε ένα περιστατικό χάσαμε μια από τις καλύτερες αστυνομικίνες όταν σταμάτησε ένα μαύρο βαν και την βούτηξε από το πουθενά. Μας βγαίνει η ψυχή να εκπαιδεύσουμε τους μπάτσους μας έτσι η απώλειά τους είναι αβάσταχτη.\nRating και πρόληψη των εγκληματικών ενεργειών δεν υφίσταται αν ένας μπάτσος δεν έχει φουλάρει τα έξι skills του. Strength, intelligence, speed, stealth, shooting και negotiation είναι τα όπλα του επαγγέλματος και οφείλει να είναι πάνοπλος μπροστά στο έγκλημα. Δεν είναι όλα ίσα μεταξύ τους, κάποια είναι σημαντικότερα από τα υπόλοιπα, ανάλογα με την περίσταση. Το intelligence είναι το απόλυτο skill για την επίλυση των εγκλημάτων που χρειάζονται διαλεύκανση. Τα speed και negotiation μας εξυπηρέτησαν τρομακτικά στα καθημερινά περιστατικά. Είναι στο χέρι μας το αν θέλουμε τους μπάτσους μας πιστολάδες που πυροβολούν χωρίς δεύτερη σκέψη ή άτομα με λέγειν τα οποία αποφορτίζουν καταστάσεις με δύο κουβέντες. Δεν συναντήσαμε παραβάτη που να μην λυγίσει σαν κλαράκι μπροστά στις διαταγές μπάτσου με υψηλό negotiation. Έχουμε συνηθίσει στις αστυνομικές σειρές στο θέαμα δραστών που το βάζουν στα πόδια μόλις ακούν την μαγική λέξη “αστυνομία”. Στο This is the Police 2 η ιστορία επαναλαμβάνεται αλλά χωρίς αποτέλεσμα όταν ο μπάτσος μας διαθέτει καλό speed. Μπάτσος με μπόλικο strength συνεπάγεται ότι μπορεί να περιορίσει εύκολα έναν ζόρικο δράστη. Το stealth μας βοήθησε να πλησιάσουμε στις μύτες τους εγκληματίες που κρατούσαν ομήρους ή βόμβες και να τους μαγκώσουμε προτού κάνουν ζημιά. Το shooting κατέληξε να είναι η έσχατη λύση σε ένα περιστατικό. Όσο και αν γουστάρουμε να το παίζουμε καουμπόηδες στην πόλη μας, περισσότερο γουστάρουμε το extra rating που συνεπάγεται μια αναίμακτη λύση.\nΑπολαύσαμε με το παραπάνω την μορφή όλων των περιστατικών γιατί είναι η αγαπημένη μας πρακτική του Μοναχικού Λύκου. Καλοδουλελεμένα σκίτσα δίνουν οπτικά μια γρήγορη εντύπωση του τι αντιμετωπίζουν οι δικοί μας. Κατόπιν τρεις επιλογές μας περιμένουν για να επιλέξουμε την καλύτερη. Συχνά δεν μπορούμε να τις επιλέξουμε όλες γιατί οι μπάτσοι που στείλαμε δεν έχουν τον κατάλληλο εξοπλισμό. Συνειδητοποιήσαμε ότι χωρίς taser, κλομπ και χειροβομβίδες κρότου – λάμψης καλό είναι να μην ξεμυτίζει μπάτσος διότι θα αναγκαστεί να χρησιμοποιήσει το άλλο εργαλείο, εκείνο με τις σφαίρες.\nΜανιακός Μπάτσος 4: Το Ξεκαθάρισμα\nΌσοι εντρυφήσαμε στο This is the Police βλέπουμε με χαρά ότι το sequel επεκτείνει τις δραστηριότητες μας σε ένα Tactical κομμάτι, τα αιματοβαμμένα raids. Τα περισσότερα εγκλήματα γίνονται εν βρασμώ ψυχής από ένα ή και δύο δράστες, καθιστώντας εύκολη την διαχείρισή τους από ελάχιστο αριθμό αστυνομικών. Μερικές φορές οι δράστες αποφασίζουν να κάνουν... κόμμα, μεγαλοπιάνονται, αρπάζουν ομήρους και απειλούν με αιματοχυσία την πόλη. Η απάντησή μας είναι η αποστολή ενός εκτελεστικού αποσπάσματος από έξι αστυνομικούς παρέα με ένα sniper. Το σκηνικό μετατρέπεται σε X – COM και καλούμαστε να σκοτώσουμε όλους τους εχθρούς ή να εξουδετερώσουμε έμμεσα τον κίνδυνο, αφοπλίζοντας βόμβες, απελευθερώνοντας ομήρους κ.ο.κ. Η δράση διεξάγεται σε γύρους και οι μαχητές μας έχουν δύο action κινήσεις, μια για να προχωρήσουν και μια για να πυροβολήσουν. Προτού ξεκινήσει το μακελειό, προηγείται η σωστή επιλογή των skills που διαθέτουν. Το άνοιγμα θυρών, η δυνατότητα να προχωρούν περισσότερα τετράγωνα από το κανονικό, ο πρώτος πυροβολισμός που πέφτει να είναι αθόρυβος και πολλά ακόμα skills μας βοήθησαν να εκτελέσουμε πολλούς κακοποιούς, γρήγορα και χωρίς συναγερμούς. Ο ωμός ρεαλισμός κυριαρχεί σε όλες τις ανταλλαγές πυροβολισμών. Οι εμπλεκόμενοι τραυματίζονται, πεθαίνουν από αιμορραγία, σβήνουν με μια μόνο σφαίρα ή μαχαιριά χωρίς να υπάρχει health bar. Ένα μόνο πρόβλημα διακρίνουμε στα raids, την σταθερή κάμερα που δεν μας βοηθά να έχουμε τέλεια οπτική κάλυψη του χώρου.\nΕίναι δύσκολο να επιβιώσεις για πολύ στα Σόδομα και τα Γόμορρα χωρίς καλούς φίλους, φροντίζουμε λοιπόν να χρησιμοποιούμε το προσωπικό μας σε ειδικές “χάρες” προς σημαίνοντα πρόσωπα του Sharpwood. Οι φιλικές διασυνδέσεις βοηθούν στην θεραπεία των κουρασμένων ή εθισμένων αστυνομικών και ανεβάζουν όλα τα skills τους κατά μια μονάδα όταν τους στέλνουμε. Δυστυχώς προσφέρουν τις υπηρεσίες τους με το αζημίωτο και απασχολούν τους μπάτσους μας για αρκετή ώρα αλλά αξίζουν τον κόπο. Χρησιμότεροι ακόμα είναι οι κολλητοί μας που ασχολούνται με το εμπόριο. Δεν μας φτάνουν όλα τα άλλα, ανά μερικές μέρες έχουμε και έναν μαφιόζο που μας έχει γίνει βραχνάς και απαιτεί τακτικό λάδωμα σε δολάρια. Η διαχείριση των αστυνομικών δεν μας αποδίδει χρήματα αλλά... καπάκια μπύρας, τα οποία ξοδεύουμε σε αγορά νέων μπάτσων και εξοπλισμού. Χρήματα κερδίζουμε με παράλληλες, σκοτεινές εκδουλεύσεις. Ακόμα και αυτά δεν φτάνουν άσε που χαλάνε την διάθεση των υποτακτικών μας και δεν αποκλείεται να μας εγκαταλείψουν στα καλά του καθουμένου. Το καλύτερο εισόδημα πηγάζει από τα καταστήματα των κυριών που βοηθήσαμε. Εκεί μοσχοπουλάμε τα κατασχεθέντα αντικείμενα των περιστατικών και βγάζουμε καλά κέρδη. Το έξυπνο game mechanic των φιλικών σχέσεων με αμφιβόλου ηθικής πρόσωπα ανήκει στα απολαυστικότερα επίπεδα του πολυεπίπεδου gameplay.\nΕντάξει, διαχειριστήκαμε με επιτυχία το προσωπικό και τις προκλήσεις που βρήκαμε στο διάβα μας, πως θα διαχειριστούμε όμως τα τετελεσμένα εγκλήματα και τους υπόπτους που δεν λένε να αποχωριστούν τις πληροφορίες που γνωρίζουν; Η μια μέθοδος είναι η ανακριτική. Επιλέγουμε μια ερώτηση ανάμεσα σε τρεις και την θέτουμε στον ύποπτο. Η μέθοδος δεν φτουράει, ο ύποπτος αρχίζει να εκστομίζει ασυναρτησίες ή μας δουλεύει χοντρά. Αποφασίζουμε να καταφύγουμε στις δοκιμασμένες μεσαιωνικές μεθόδους των βασανιστηρίων. Μπορούμε να αγοράσουμε τρεις χώρους για τις βρομοδουλειές μας, ο καθένας με τα δικά του αξεσουάρ. Αγοράζουμε πρώτα τον ιατρικό φάκελο του “ασθενούς” και ανακαλύπτουμε τις αδυναμίες του. Κατόπιν τον οδηγούμε στον κατάλληλο χώρο και τον αρχίζουμε στα ηλεκτροσόκ, σε επεμβάσεις χωρίς αναισθητικό, τον χώνουμε στο νεκροτομείο για να φουντώσουμε την κλειστοφοβία του κ.ο.κ. Ο μηχανισμός των βασανιστηρίων είναι έξυπνος γιατί χωρίζεται σε όσες φάσεις περιγράψαμε και στην τελευταία που είναι το σπάσιμο της θέλησης του θύματος προτού πεθάνει. Αν ρίχνουμε την μπάρα του will με την ίδια ταχύτητα εκείνης του body, ο ύποπτος θα πεθάνει προτού αποσπάσουμε τις πληροφορίες.\nΠερισσότερο από τις ανακρίσεις μας διασκέδασε η καθαρόαιμη δουλειά του ντετέκτιβ που εκτελούμε αφού έχει επιτελεστεί ένα έγκλημα. Κλοπές ακριβών μηχανημάτων και φακέλων με ευαίσθητες πληροφορίες, γέροι που πνίγονται με μαξιλάρια στα γηροκομεία, θύματα ξυλοδαρμών και δολοφονικών επιθέσεων. Τα παραπάνω εγκλήματα αναζητούν ενόχους και εμείς θα βρούμε τους κακούργους διαβάζοντας αρχικά τις μαρτυρίες και τα στοιχεία της σήμανσης. Κατόπιν στέλνουμε τους πιο έξυπνους μπάτσους μας για να ανακαλύψουν φωτογραφίες οι οποίες δείχνουν πως έγινε το έγκλημα. Αφού ξεσκαρτάρουμε τις άχρηστες με βάση τα συμπεράσματα που βγάλαμε από τα υπόλοιπα στοιχεία, τις τοποθετούμε σε μίνι φωτογραφικό άλμπουμ και μπορούμε άμεσα να παραπέμψουμε σε δίκη τον δράστη. Μετά από ένα διασκεδαστικό αν και σύντομο ανθρωποκυνηγητό όπου στέλνουμε τους μπάτσους μας, ο κακούργος πάει στο δικαστήριο. Τι γίνεται όμως όταν τα συμπεράσματά μας είναι λανθασμένα και ο κατηγορούμενος αθώος τελικά; Βάζουμε στην ζυγαριά την ηθική μας στο ένα σκέλος και στο άλλο το πλουσιοπάροχο rating score που περιμένει όλους τους μπάτσους που ενεπλάκησαν στην υπόθεση, μετά την καταδίκη. Θα πληρώσουμε τον δικαστή που απλώνει το κουλό του σαν ζητιάνος για να καταδικάσει έναν αθώο ή θα χάσουμε τα rating points;\nΟι ηθικές επιλογές παρουσιάζονται αδιάκοπα στην αστυνομική μας σταδιοδρομία στο Sharpwood και επηρεάζουν άμεσα το προσωπικό μας. Βασανιστήρια, δολοφονίες, παραποίηση στοιχείων, βρωμοδουλειές με έμπορους πρέζας, όλα χωνεύονται δύσκολα από τους μπάτσους μας. Γέρνοντας υπερβολικά προς την σκοτεινή πλευρά, αρχίζουν να μας απεχθάνονται και, με την πρώτη ευκαιρία, εγκαταλείπουν το τμήμα. Όταν ο φευγάτος αστυνομικός έχει υψηλό rating και όλα τα skills στο μάξιμουμ, η αποχώρησή του μας πονάει πολύ. Είναι φανερό ότι το game δεν συγχωρεί λάθη και μας καλεί να ζυγιάζουμε τις κινήσεις μας, νιώθοντας σαν πραγματικοί υψηλόβαθμοι αστυνομικοί.\nΣτον σκιτσογράφο της αστυνομίας\nΓραφικά περιμέναμε να απολαύσουμε και αντικρίσαμε την “χαρά του σκιτσογράφου” στο This is the Police 2. Εικονίδια αστυνομικών και σκίτσα, πολύχρωμα και μονόχρωμα, στολίζουν τις περιπέτειες μας. Στις Tactical διαμάχες, θαρρείς πως τα σκίτσα απόκτησαν ζωή κατά μαγικό τρόπο και άρχισαν να υπακούν στις εντολές του κερσορά μας. Η αισθητική του game ικανοποίησε τα θέλω μας, είμαστε θιασώτες των comic strip από την εποχή που βασίλευαν οι... δεινόσαυροι. Αλλά ρε παιδί μου, οι σχεδιαστές του This is the Police 2 δεν ξέρουν να χειρίζονται την κάμερα τους. Γιατί να μην μπορούμε να σκρολάρουμε σε όλη την επικράτειά μας, να απολαμβάνουμε την έκτασή της; Γιατί να μην παρατηρούμε ελεύθερα τους εχθρούς μας στο Tactical αφού έχουν αποκαλυφθεί και να τους βλέπουμε σαν πορτοκαλί σκιές πίσω από εμπόδια;\nΓια να διώξουμε την ενόχληση στραφήκαμε στην υπέροχη τζαζ μουσική που στολίζει τις καθημερινές μας περιπολίες. Οι ενοχλητικοί αλλά απαραίτητοι ήχοι των περιπολικών σειρήνων και ασυρμάτων μας υπενθύμιζαν ότι δεν παρακολουθούμε ρεσιτάλ καλής μουσικής αλλά κοντράρουμε το έγκλημα. Οι φυσικοί ήχοι είναι εξαιρετικοί, από τα αποδυτήρια του τμήματος έως τις φονικές μας επιχειρήσεις. Ακούσαμε το πάθος στην φωνή των πρωταγωνιστών, τις διακοπές της ομιλίας που επιβάλλουν τα έντονα συναισθήματα. Ακούσαμε τον Duke Nukem (Jon St. John) να βγάζει τα εσώψυχα του στα cinematics. Στήσαμε αυτί στην φοβερή φωνητική ερμηνεία της April Ryan (Sarah Hamilton) του The Longest Journey και βεβαιωθήκαμε ότι κανένας από τους πρωταγωνιστές δεν απαγγέλλει σαν ποίημα τις ατάκες του.\nΞεχειλίζει το υβριδικό gameplay στα games που παρελαύνουν στα “μπουντρούμια” μας αλλά δεν πετυχαίνουν όλα στο να βγει νόστιμη η συνταγή. Το This is the Police 2 , μέσα στα πλαίσια του κόστους παραγωγής του, είναι πολύ καλύτερο απ’ ότι περιμέναμε. Η διαχείριση της καθημερινής αστυνομικής βάρδιας είναι εθιστική σαν ναρκωτικό διότι εμπεριέχει πολλά στατιστικά και ψυχολογικούς παράγοντες. Όταν μάλιστα πετάγονται υποθέσεις ειδεχθών εγκλημάτων προς διαλεύκανση και μάχες σε δοκιμασμένο X – COM στυλ, μπορεί να φάει γενναία μείωση ο ύπνος μας για να παίξουμε. To... πανηγύρι έχει και μεγάλη διάρκεια, φτιαγμένο για να καταλαμβάνει τις οθόνες μας επί 25 τουλάχιστον ώρες. Για να αναλάβουμε την διοίκηση αστυνομικού σώματος στην πραγματικότητα θέλουμε πάνω από 15 – 20 χρόνια. Επειδή ο χρόνος είναι πολυτιμότερος των χρημάτων, σκάμε ένα ευρώ για κάθε έτος και αποκτούμε το This is the Police 2 με 15 ευρώ.\n- Περίπλοκο gameplay που μας εθίζει αβίαστα\n- Ποιοτικό σενάριο με film noir αποχρώσεις\n- Σωρεία τυχαίων events που καταργούν την γραμμικότητα\n- Δημοφιλείς voice actors και ποιοτική μουσική\n- Συμπαθητική διάρκεια\n- Απουσία tutorials\n- Δεν μπορούμε να κάνουμε save μέσα στην εργάσιμη ημέρα\n- Ενοχλητική κάμερα\nΈνα sequel με σοβαρό λόγο ύπαρξης γιατί ξεπερνά το πρωτότυπο στα πάντα.\nUser Score ( 5 votes ) 7.3\nRequirements: 2GB RAM, Επεξεργαστής Pentium Dual Core E2140 στο 1.60GHz ή Athlon 4050e Dual Core, Κάρτα γραφικών GeForce 7800 GTX ή Radeon HD 4650, Χώρος στο σκληρό δίσκο 5GB, Λειτουργικό σύστημα Win XP 32μπιτα και άνω